text:
Ekyamateeka Deuteronomy
Chapter 17
1 Tosalanga okuba ssaddaaka eri Mukama Katonda wo ente newakubadde endiga eriko obulema oba ekitali kirungi kyonna: kubanga ekyo kya muzizo eri Mukama Katonda wo.
2 Bwe wanaalabikanga wakati wo, munda w'oluggi lwonna ku nzigi zo Mukama Katonda wo z'akuwa, omusajja oba mukazi, akola ekiri mu maaso ga Mukama Katonda wo ekibi, ng'asobya ku ndagaano,
3 era ng'agenze n'aweereza bakatonda abalala n'abasinza, oba njuba, oba mwezi, oba ku ggye ery'omu ggulu, bye ssaalagira;
4 ne bakubuulira era ng'okiwulidde, n'olyoka onyiikiranga okubuuliriza, era, laba, bwe kinaabanga eky'amazima, ekigambo ne kitabuusibwabuusibwa, ng'eky'omuzizo ekiri bwe kityo kikolerwa mu Isiraeri;
5 n'olyoka ofulumyanga omusajja oyo oba mukazi oyo, abakoze ekigambo ekyo ekibi, awali enzigi zo, omusajja oba mukazi; kale onoobakubanga amayinja bafe.
6 Olw'akamwa k'abajulirwa ababiri oba bajulirwa basatu, agenda okufa bw'anattibwanga; olw'akamwa k'omujulirwa omu tattibwanga.
7 Omukono gw'abajulirwa gwe gunaasookanga okumubaako okumutta, omukono gw'abantu bonna ne gulyoka gumubangako: Bw'otyo bw'onoggyangawo ekibi wakati wo.
8 Bwe wanaabangawo ensonga ekulema okugisalira omusango, nga bavunaana omusaayi n'omusaayi, nga bavunaana ensonga n'ensonga, era nga bavunaana omuggo n'omuggo, nga bawakanira ebyo munda w'enzigi zo: kale onoogolokokanga, n'oyambuka mu kifo Mukama Katonda ky'alyeroboza;
9 n'ojja eri bakabona Abaleevi, n'eri omulamuzi anaabangawo mu nnaku ziri: n'obuuza; era bo banaakulaganga ensala y'omusango:
10 naawe onookolanga ng'omusango bwe gunaabanga, gwe banaakulaganga nga bayima mu kifo Mukama ky'alyeroboza; era onookwatanga okukola nga byonna bwe binaabanga bye bakuyigiriza:
11 ng'etteeka bwe linaabanga lye banaakuyigirizanga, era ng'ensala bw'eneebanga gye banaakubuuliranga, onookolanga bw'otyo: tokyamanga okuva mu musango gwe banaakulaganga okugenda ku mukono ogwa ddyo, newakubadde ogwa kkono:
12 Era omuntu anaakolanga eby'ekyejo, nga tawulira kabona ayimirira eyo okuweerereza mu maaso ga Mukama Katonda wo, oba mulamuzi, omuntu oyo anaafanga: era onoggyangawo obubi obwo mu Isiraeri.
13 Era abantu bonna banaawuliranga ne batya, ne batakola nate bya kyejo.
14 Bw'oliba ng'otuuse mu nsi Mukama Katonda wo gy'akuwa, n'ogirya, n'otuula omwo; n'oyogera nti Nassaawo kabaka okunfuga, era nga n’amawanga gonna aganneetoolodde;
15 tolemanga kussaawo oyo okuba kabaka okukufuga, Mukama Katonda wo gw'alyeroboza: omu ku baganda bo gw'olissaawo okuba kabaka okukufuga: si kirungi ggwe okussaawo munnaggwanga okukufuga, atali muganda wo.
16 Kyokka teyeefuniranga mbalaasi nnyingi, so tazzangayo bantu mu Misiri, alyoke yeefunire embalaasi ennyingi: kubanga Mukama yabagamba nti Temuddangayo nate mu kkubo eryo okuva kaakano.
17 So teyeefuniranga bakazi bangi, omutima gwe gulemenga okukyuka: so teyeefuniranga ffeeza nnyingi nnyo newakubadde zaabu.
18 Awo olulituuka bw'alituula ku ntebe y'obwakabaka bwe, alyewandiikira etteeka lino mu kitabo, ng'aliggya mu ekyo ekiri mu maaso ga bakabona Abaleevi:
19 era kinaabeeranga gy'ali, era anaakisomangamu ennaku zonna ez'obulamu bwe: ayige okutya Mukama Katonda we, okwekuumanga ebigambo byonna eby'etteeka lino n'ebiragiro bino okubikolanga:
20 omutima gwe gulemenga okugulumizibwa ku baganda be, era alemenga okukyama okuva mu kiragiro okugenda ku mukono ogwa ddyo newakubadde ogwa kkono: alyoke awangaale ennaku nnyingi mu bwakabaka bwe, ye n'abaana be, wakati mu Isiraeri.


c: text/html

text:
Essuula 4
1 Kyenva mbeegayirira nze omusibe mu Mukama waffe okutambulanga nga bwe kusaanira okuyitibwa kwe mwayitibwa,
2 n'obukkakkamu bwonna n'obuwombeefu, n'okugumiikiriza, nga muzibiikirizagananga mu kwagalana,
3 nga munyiikiranga okwekuuma obumu bw'Omwoyo mu kusibibwa n'emirembe.
4 Omubiri guli gumu, n'Omwoyo omu, era nga nammwe bwe mwayitibwa mu kusuubira okumu okw'okuyitibwa kwammwe;
5 Mukama waffe omu, okukkiriza kumu, okubatiza kumu,
6 Katonda omu, Kitaawe wa bonna, afuga byonna, ayita mu byonna, era ali mu byonna.
7 Naye buli muntu mu ffe yaweebwa ekisa ng'ekigera ky'ekirabo kya Kristo bwe kiri.
8 Kyava ayogera nti Bwe yalinnya waggulu, n'anyaga okunyaga, N'awa abantu ebirabo.
9 (Naye ekigambo ekyo nti Yalinnya, kigamba ki wabula okugamba nti era yakka mu njuyi eza wansi ez'ensi?
10 Eyakka era ye wuuyo eyalinnya waggulu ennyo okusinga eggulu lyonna, alyoke atuukirize byonna.)
11 Era oyo n'awa abalala okubeera abatume, n'abalala bannabbi, n'abalala ababuulizi, n'abalala abalunda n'abayigiriza;
12 olw'okutuukiriza abatukuvu, olw'omulimu ogw'okuweereza, olw'okuzimba omubiri gwa Kristo:
13 okutuusa lwe tulituuka fenna mu bumu obw'okukkiriza, n'obw'okutegeera Omwana wa Katonda, lwe tulituuka okuba omuntu omukulu okutuuka mu kigera eky'obukulu obw'okutuukirira kwa Kristo:
14 tulemenga okubeera nate abaana abato, nga tuyuugana nga tutwalibwanga buli mpewo ey'okuyigiriza, mu bukuusa bw'abantu, mu nkwe, olw'okugoberera okuteesa okw'obulimba;
15 naye, bwe twogeranga amazima mu kwagalana, tulyoke tukule okutuuka mu ye mu byonna, gwe mutwe, Kristo;
16 mu oyo omubiri gwonna bwe gugattibwa obulungi ne gunywezebwa awamu buli nnyingo ng'ereeta ebyayo, ng'okukola mu kigera okwa buli kitundu bwe kuli, omubiri gweyongera okukula olw'okwezimba mu kwagalana.
17 Kyenva njogera kino ne ntegeeza mu Mukama waffe, mmwe mulemenga okutambula nate, era ng'ab'amawanga bwe batambula mu birowoozo byabwe ebitaliimu,
18 nga bazikizibwa amagezi gaabwe, nga baawulibwa ku bulamu bwa Katonda olw'obutategeera obuli mu bo, olw'okukakanyala okw'omutima gwabwe;
19 kubanga beerabira okulumwa, ne beewaayo mu bwenzi, okukolanga eby'obugwagwa bwonna mu kwegomba.
20 Naye mmwe temwayiga bwe mutyo Kristo;
21 oba nga mwamuwulira, ne muyigirizibwa mu ye ng'amazima bwe gali mu Yesu:
22 mu bigambo by'empisa ez'olubereberye, mmwe okwambula omuntu ow'edda, avunda olw'okwegomba okw'obulimba;
23 era okufuuka abaggya mu mwoyo ogw'ebirowoozo byammwe,
24 okwambala omuntu omuggya, eyatondebwa mu kifaananyi kya Katonda mu butuukirivu ne mu butukuvu obw'amazima.
25 Kale mwambule obulimba, mwogerenga amazima buli muntu ne munne: kubanga tuli bitundu bya bannaffe fekka na fekka.
26 Musunguwalenga so temwonoonanga: enjuba eremenga okugwa ku busungu bwammwe:
27 so temuwanga bbanga Setaani.
28 Eyabbanga alemenga okubba nate: naye waakiri afubenga, ng'akola ebirungi n'emikono gye, alyoke abeerenga n'eky'okumuwa eyeetaaga.
29 Buli kigambo ekivundu kireme okuvanga mu kamwa kammwe, naye ekirungi bwe kinaabangawo olw'okuzimba nga omuntu bwe yeetaaga, abawulira kibawenga ekisa.
30 So temunakuwazanga Mwoyo Mutukuvu owa Katonda, eyabateesaako akabonero okutuusa olunaku olw'okununulibwa.
31 Okukaawa kwonna n'obusungu n'obukambwe n'okukaayana n'okuvuma bibavengako, awamu n'ettima lyonna:
32 era mubeerenga n'obulungi mwekka na mwekka, abakwatibwa ekisa, nga musonyiwagananga, era nga Katonda bwe yabasonyiwa mu Kristo.

robotstxt: allowed

filter: keep


text:
Okubala Numbers
Chapter 24
1 Awo Balamu bwe yalaba nga Mukama asiimye okuwa Isiraeri omukisa, n'atagenda, ng'olulala, okunoonya eddogo, naye n'ayolekeza amaaso ge olukoola.
2 Balamu n'ayimusa amaaso ge, n'alaba Isiraeri nga batudde ng'ebika byabwe bwe byali; omwoyo gwa Katonda ne gumujjako.
3 N'agera olugero lwe, n'ayogera nti Balamu, mutabani wa Byoli, ayogera, Era omusajja eyazibwa amaaso ayogera:
4 Ayogera oyo awulira ebigambo bya Katonda, Alaba okwolesebwa kw'Omuyinza w'ebintu byonna, Ng'agwa wansi, n’amaaso ge nga gatunula:
5 Nti Eweema zo nga nnungi, ggwe Yakobo, Ennyumba zo, ggwe Isiraeri!
6 Zeeyaliiridde ng'ebiwonvu, Ng'ensuku eziri ku lubalama lw'omugga, Ng'emiti egy'omugavu Mukama gye yasimba, Ng'emiti emyerezi egiri ku lubalama lw'amazzi.
7 Amazzi ganaakulukutanga okuva mu nsuwa ze. N'ensigo ze zinaabanga awali amazzi amangi, Ne kabaka we anaasinganga Agagi obugulumivu, N'obwakabaka bwe bunaagulumizibwanga.
8 Katonda amuggya mu Misiri; Alina amaanyi ng'ag'embogo. Aliriira ddala amawanga abalabe be, Era alimenyamenya amagumba gaabwe, N'abakuba okubafumita n'obusaale bwe.
9 Yabwama, yagalamira ng'empologoma ennume, Era ng'empologoma enkazi; ani anaamusaggula? Aweebwenga omukisa buli anaakusabiranga omukisa, Era akolimirwenga buli anaakukolimiranga.
10 Awo obusungu bwa Balaki ne bubuubuukira Balamu, n'akuba mu ngalo: Balaki n'agamba Balamu nti Nakuyita okukolimira abalabe bange, era, laba, obasabiridde ddala omukisa emirundi gino gyonsatule.
11 Kale nno dduka oddeyo ewuwo: mbadde njagala okukukuza obeere n'ekitiibwa kingi nnyo; naye, laba, Mukama akuziyizizza okuba n'ekitiibwa.
12 Balamu n'agamba Balaki nti Era saagamba n'ababaka bo be wantumira
13 nti Balaki bw'alyagala okumpa ennyumba ye ng'ejjudde effeeza n'ezaabu, siyinza kuyita ku kigambo kya Mukama, okukola ebirungi newakubadde ebibi, nga nnyima mu magezi gange nze; Mukama ky'anaayogera nange kye nnaayogera?
14 Era kaakano, laba, ŋŋenda eri abantu bange: jjangu nkutegeeze abantu bano bye balikola abantu bo mu nnaku ez'oluvannyuma.
15 N'agera olugero lwe, n'ayogera nti Balamu mutabani wa Byoli ayogera, Era omusajja eyazibwa amaaso ayogera:
16 Oyo ayogera awulira ebigambo bya Katonda. Era amanyi okumanya kw'oyo ali waggulu ennyo, Alaba okwolesebwa kw'Omuyinza w'ebintu byonna, Ng'agwa wansi, n'amaaso ge nga gatunula:
17 Nti Mmulaba, naye si kaakano: Mmutunuulira, naye tandi kumpi: Muliva emmunyeenye mu Yakobo, N'omuggo ogw'obwakabaka guliyimuka mu Isiraeri, Gulikubira ddala ensonda za Mowaabu, Gulimenyera ddala abaana bonna ab'oluyoogaano.
18 Kale Edomu aliba butaka, Era ne Seyiri aliba butaka, abaali abalabe be; Isiraeri ng'akola eby'obuzira.
19 Era muliva mu Yakobo omu aliba n'okufuga, Alizikiriza abalifikkawo mu kibuga.
20 N'atunuulira Amaleki, n'agera olugero lwe n'ayogera nti Amaleki yali wa lubereberye mu mawanga; Naye enkomerero ye ey'oluvannyuma erituuka mu kuzikirira.
21 N'atunuulira Omukeeni, n'agera olugero lwe n'ayogera nti Ekifo kyo eky'okutuulamu kya maanyi, N'ekisu kyo kyateekebwa ku lwazi.
22 Naye Kayini alinyagibwa, Okutuusa Asuli lw'alikutwala mu busibe.
23 N'agera olugero lwe, n'ayogera nti Zitusanze, ani aliba omulamu Katonda bw'alikola kino?
24 Naye ebyombo biriva ku ttale ly'e Kittimu, Biribonereza Asuli, biribonereza ne Eberi, Era naye alituuka mu kuzikirira.
25 Balamu n'agolokoka, n'agenda n'addayo mu kifo kye: ne Balaki n'addayo.


text:
Bya IBRAHIM SSEGIRINYA
EBIBUUZO by’Obusiraamu ebya siniya eyomukaaga ebya ‘THANAWI’ ne ‘IDAAD’ byafulumiziddwa nga Bilal Islamic Secondary School e Bwaise y’eridde mu masomero amalala akendo.
Ku mulundi guno, okusinziira ku Dr. Ziyad akulira akakiiko k’ebibuuzo abaana baakoze bulungi okusinga ku mwaka oguwedde.
Yakubirizza abazadde Abasiraamu okutwala abaana baabwe mu masomero g’Obusiraamu era babasomese eddiini kuba kino kiragiro ekiva ewa Allah.
N’omubaka Muhammad (S.A.W) eyali teyasoma Allah bwe yali amuwa obubaka yamusindikira malayika Gabudyeri (Gibril) okumusomesa era yamugamba nti ‘Iqra’ ekitegeeza nti ‘soma’ nga ly’etteeka eryasooka mu Kulaani.
N’omubaka Muhammad (S.A.W) bwe yamala okuyiga n’ategeeza nti okusoma kiragiro eri buli mukkiriza n’asaba Abasiraamu bagezeeko okulaba ng’abaana baabwe babatwala okusoma eddiini yaabwe bakule nga batya Allah.
Akulira eby’eddiini ku Bilal Islamic Secondary School, Bwaise, Sheikh Sina Zaid Wakinyankaali agamba nti, Omubaka Muhammad (S.A.W) yatugamba tunywerere ku ddiini era tugiyigirize n’abaana baffe era mu byo n’atugamba nti omuntu yenna bw’afa abeera takyalina mulimu gw’asobola kukola n’afuna empeera okuggyako ebyo bye yakola nga mulamu, kye yayita ‘Swadakatu-ljaria’ ekitegeeza empeera ezikulukuta.
EMPEERA Z’OFUNA MU KUSOMESA OMWANA WO
Ku mpeera zino kuliko:
1 Allah akwanguyiza kabbuli yo era oba ofuna empeera newankubadde nga wafa dda.
2 Omwana gw’osomesezza eddiini omubaka yatugamba nti akuweesa ekitiibwa mu bantu kuba nga etteeka abeera alina empisa olw’okumanya Allah n’engeri gy’alina okweyisaamu mu bantu abalala.
Dr. Ahmed Ssengendo, akulira Yunivasite y’Abasiraamu mu Uganda eyabadde omugenyi omukulu ku mukolo guno ogwategekeddwa ku yunivasite y’Obusiraamu ku ttabi ly’e Kibuli, bwe yabadde akwasa abakulu b’amasomero ebyavudde mu bigezo bya IDAAD ne THANAWI ebyomwaka oguwedde yategeezezza nti ebibuuzo byakolebwa abayizi 784, nga mu siniya eyomukaaga abayizi baatuula 437 ate aba siniya eyokuna baatuula 347.


text:
Bya Musasi waffe
ABAJAASI ba Rwanda, Kenya ne Ethio¬pia batandise okutuuka mu kibuga Juba okukola eggye ly’amawanga ga IGAD ery’okukuuma emirembe mu South Sudan.
Ensonda okuva mu Juba zaategeezezza nti abajaasi bano batandise okutuukayo nga batuukiriza endagaano amawanga ga IGAD gye gaakola gye buvuddeko, Rwanda, Kenya ne Ethiopia mwe zeeyamira okusindika eggye mu South Sudan lidde mu kifo kya UPDF ebaddeyo bukya olutalo lubalukawo nga December 15 omwaka oguwedde.
Omwogezi w’amagye ga UPDF, Lt.Col. Paddy Ankunda yategeezezza nti kituufu abajaasi ba Rwanda, Kenya ne Ethiopia baabadde batandise okutuuka e Juba kyokka amagye g’amawamga gonsatule gennyini n’ebyokulwanyisa byago byabadde tebinnatuuka.
“Ffe amagye ga IGAD we gatuukira e Sudan n’eby’okulwanyisaa byaago, enkeera tusiba migugu nga tukomawo kuno,” bwatyo bwe yategeezezza n’agattako nti, “Ogwatutwala tugukoze.”
Kyokka yayongeddeko nti singa Gavumenti ya Sudan, omukago gwa IGAD n’ekibiina ky’amawanga amagatte, nakyo ekirinayo eggye erikuuma eddembe, banaalaba nti bakyetaaga UPDF, olwo bonsatule balina okusaba Gavumenti ya Uganda mu butongole, ensonga ezo Pulezidenti n’azitwalira Paalamenti bw’ezikkiriza olwo nga UPDF eddamu okusindikayo ebibiina okusinziira ku bwetaavu.


text:
Zekkaliya Zechariah
Chapter 7
1 Awo olwatuuka mu mwaka ogw'okuna ogwa kabaka Daliyo, ekigambo kya Mukama ne kijja eri Zekkaliya ku lunaku olw'okuna olw'omwezi ogw'omwenda, mu Kisuleevu.
2 Awo aba Beseri baali batumye Salezeeri ne Legemumereki n'abantu baabwe kwegayirira ekisa kya Mukama,
3 n'okwogera ne bakabona ab'omu nnyumba ya Mukama w'eggye ne bannabbi, nga boogera nti Nandikaabidde amaziga mu mwezi ogw'okutaano nga neeyawudde nga bwe nnakola mu myaka gino egyenkana wano?
4 Awo ekigambo kya Mukama w'eggye ne kijja gye ndi nga kyogera nti
5 Gamba abantu bonna ab'omu nsi ne bakabona ng'oyogera nti Bwe mwasiibanga ne mukubira ebiwoobe mu mwezi ogw'okutaano ne mu gw'omusanvu, mu myaka gino ensanvu, nze mwansiibira nze n'akatono?
6 Era bwe mulya ne bwe munywa, temweriira mwekka, temwenywera mwekka?
7 Tekibagwanidde kuwulira bigambo Mukama bye yalangiriranga mu bannabbi ab'edda, Yerusaalemi bwe kyalimu abantu era nga kiri mirembe, n'ebyalo byakyo ebyali bikiriraanye enjuyi zonna, n'ensi ey'obukiika obwa ddyo n'ensenyi nga bikyalimu abantu?
8 Awo ekigambo kya Mukama ne kijja eri Zekkaliya, nga kyogera nti
9 Bw'ati bw'ayogedde Mukama w'eggye, nti Musalenga emisango egy'ensonga, era mukolenga buli muntu muganda we ekisa n'okusaasira;
10 era muleme okujooganga nnamwandu ne bamulekwa, omugenyi n'omwavu; era muleme okulowoozanga obubi omuntu yenna eri munne mu mutima gwammwe.
11 Naye ne bagaana okuwulira ne baggyawo ekibegabega ne basiba amatu gaabwe baleme okuwulira.
12 Weewaawo, ne bakakanyaza emitima gyabwe ng'ejjinja ery'embaalebaale baleme okuwulira amateeka n'ebigambo Mukama w'eggye bye yaweererezanga n'omwoyo gwe mu mukono gwa banaabbi ab'edda; obusungu bungi kyebwava buva eri Mukama w'eggye.
13 Awo olwatuuka bwe yayogerera waggulu, nabo ne bagaana okuwulira; bwe kityo balikaaba, nange ndigaana okuwulira, bwe yayogera Mukama w'eggye;
14 naye ndibasaasaanyiza n'embuyaga ez'akazimu wakati w'amawanga ge batamanyanga. Awo ensi n'eyonooneka ennyuma waabwe, omuntu yenna alemenga okuyitamu wadde okuddamu; kubanga baagifuula amatongo ensi eyeegombebwa.


text:
Yobu Job
Chapter 22
1 Awo Erifaazi Omutemani n'addamu n'ayogera nti
2 Omuntu ayinza okugasa Katonda? Mazima ow'amagezi yeegasa yekka.
3 Kiriko bwe kisanyusa Omuyinza w'ebintu byonna ggwe okubeera omutuukirivu? Oba kimugasa ggwe okutuukiriza amakubo go?
4 Kubanga omutya kyava akunenya, Kyava asala omusango gwo?
5 Obubi bwo si bungi? So n'obutali butuukirivu bwo tebuliiko gye bukoma.
6 Kubanga waggya ku muganda wo emisingo egy'obwereere, N'oyambula abaali obwereere ebyambalo byabwe.
7 Tonywesanga mazzi omukoowu, Era wamma omuyala emmere.
8 Naye ow'amaanyi ye yalya ensi; N'ow'ekitiibwa ye yagibeeramu.
9 Wasindika bannammwandu nga tebalina kintu, N'emikono gy'abatalina kitaabwe gyamenyeka.
10 Obukunizo kyebuva bukwetooloola, N'entiisa gy'otomanyiridde ekweraliikiriza,
11 Oba ekizikiza n'otoyinza kulaba, Amazzi amangi ne gakubikkako.
12 Katonda tali mu ggulu awagulumizibwa? Era laba emmunyeenye bwe zenkana obugulumivu!
13 Naawe oyogera nti Katonda amanyi ki? Ayinza okusala omusango ng'ayima mu kizikiza ekikutte?
14 Ebire ebiziyivu bimubikkako n'okulaba talaba; Era atambulira mu kwekulungirira kw'eggulu.
15 Oyagala okukwata ekkubo ery'edda Abantu ababi lye baalinnyirangamu?
16 Abaakwakulibwa entuuko zaabwe nga tezinnabaawo, Omusingi gwabwe ne gufukibwa ng'omugga:
17 Abaagambanga Katonda nti Tuveeko: Era nti Omuyinza w'ebintu byonna ayinza kutukolera ki?
18 Naye yajjuza ennyumba zaabwe ebirungi: Naye okuteesa kw'ababi kundi wala.
19 Abatuukirivu bakiraba ne basanyuka; N'ataliiko musango abasekerera nnyo:
20 Ng'ayogera nti Mazima abo abaatugolokokerako bamaliddwawo, N'abo abafisseewo omuliro gubookezza.
21 Yiga nno obeere n'emirembe: Bw'otyo bw'onoobanga n'ebirungi.
22 Nkwegayiridde, kkiriza amateeka eri akamwa ke, Era tereka ebigambo bye mu mutima gwo.
23 Bw'onookomangawo eri Omuyinza w'ebintu byonna, onoozimbibwanga; Bw'onoggyangawo obutali butuukirivu okuba ewala n'eweema zo.
24 N'oteeka ebibyo eby'obugagga mu nfuufu, Ne zaabu eya Ofiri mu mayinja ag'omu bugga;
25 Kale Omuyinza w'ebintu byonna ye anaabanga obugagga bwo, Era anaabanga ffeeza ya muwendo mungi gy'oli.
26 Kubanga lw'onoosanyukiranga Omuyinza w'ebintu byonna, Era onooyimusanga amaaso go eri Katonda.
27 Onoosabanga okusaba kwo eri ye, naye anaakuwuliranga; Era onoosasulanga obweyamobwo.
28 Era onoolagiranga ekigambo ne kinywera gy'oli; N'omusana gunaayakiranga amakubo go.
29 Bwe bakusuula, onooyogeranga nti Waliwo okuyimusibwa; Era anaalokolanga eyeetoowaza.
30 Anaawonyanga n'oyo aba taliiko musango: Weewaawo, anaawonyezebwanga olw'obulongoofu bw'engalo zo.


text:
Ekyamateeka Deuteronomy
Chapter 34
1 Awo Musa n'ava mu nsenyi za Mowaabu n'alinnya ku lusozi Nebo, ku ntikko ya Pisuga, olwolekera Yeriko: Mukama n'amulaga ensi yonna eye Giriyaadi okutuusa ku Ddaani;
2 ne Nafutaali yonna, n'ensi, ya Efulayimu ne Manase, n'ensi yonna eya Yuda okutuusa ku nnyanja ey'emabega;
3 n'Obukiika obwa ddyo, n'Olusenyi olw'ekiwonvu eky'e Yeriko ekibuga eky'enkindu okutuusa ku Zowaali.
4 Mukama n'amugamba nti Eyo ye nsi gye nnalayirira Ibulayimu, Isaaka, ne Yakobo, nga njogera nti Ndigiwa ezzadde lyo nkugirengezezza n'amaaso go, naye tolisomoka kugendayo.
5 Awo Musa omuddu wa Mukama n'afiira eyo mu nsi ya Mowaabu, ng’ekigambo kya Mukama bwe kyali.
6 N'amuziika mu kiwonvu mu nsi ya Mowaabu awoolekera e Besupyoli: naye tewali muntu amanyi amalaalo ge ne leero.
7 Era Musa yali yaakamaze emyaka kikumi mu abiri bwe yafa; eriiso lye lyali terizibye, so n'amaanyi ge ag'obuzaaliranwa gaali tegakendeddeeko.
8 Abaana ba Isiraeri ne bakaabira Musa amaziga mu nsenyi za Mowaabu ennaku asatu kale ennaku ez'okukaabiramu nga banakuwalira Musa ne ziggwa.
9 Era Yoswa omwana wa Nuni yali ajjudde omwoyo ogw'amagezi; kubanga Musa yali amutaddeko emikono; abaana ba Isiraeri ne bamuwuliranga, ne bakola nga Mukama bwe yalagira Musa.
10 Era tewannayimuka mu Isiraeri nabbi afaanana Musa, Mukama gwe yamanya ng'alabagana n'amaaso:
11 mu bubonero obwo bwonna n'eby'amagero, Mukama bye yamutuma okukola mu nsi y'e Misiri, eri Falaawo, n'eri abaddu be bonna, n'eri ensi ye yonna;
12 ne mu mukono ogwo gwonna ogw'amaanyi, ne mu ntiisa eyo yonna ennene, Musa gye yakoleranga mu maaso ga Isiraeri yenna.


text:
Essanyu - Happiness
- Zabbuli - Psalms 5:11 Naye bonna abeesiga ggwe basanyukenga, Bayoogaanenga mu ssanyu bulijjo, kubanga ggwe obakuuma: Era abaagala erinnya lyo basanyukirenga mu ggwe.
- Zabbuli - Psalms 16:11 Onondaganga ekkubo ery'obulamu: Gy'oli waliwo essanyu erituukirira; Mu mukono gwo ogwa ddyo mwe muli ebisanyusa emirembe n'emirembe.
- Zabbuli - Psalms 30:5 Kubanga obusungu bwe buyita mangu; Mu kisa kye mwe muli obulamu: Amaziga wozzi gayinza okubeerawo ekiro, Naye essanyu lijja obudde nga bukedde.
- Zabbuli - Psalms 126:5 Abasiga nga bakaaba amaziga balikungula nga basanyuka.
- Zabbuli - Psalms 128:1, 2 Alina omukisa buli atya Mukama, Atambulira mu makubo ge. Kubanga onoolyanga ge emirimu egy'emikono gyo: Oliba wa mukisa, era oliraba ebirungi.
- Isaaya - Isaiah 35:10 n'aba Mukama abaagulibwa balikomawo, ne bajja e Sayuuni nga bayimba; n'essanyu eritaliggwaawo liribeera ku mitwe gyabwe: balifuna essanyu n'okujaguza, n'okunakuwala n'okusinda kuliddukira ddala.
- Yokaana - John 15:11 Ebyo mbibagambye, essanyu lyange libeerenga mumwe, era essanyu lyammwe lituukirire.
- Abaruumi - Romans 14:17 kubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu:


text:
Okusaba - Prayer
- Musabe muliweebwa; munoonye, muliraba; mweyanjule, muliggulirwawo; : - Matayo - Matthew 7:7
- Bwe mubeera mu nze, n'ebigambo byange bwe bibeera mu mmwe, musabenga kye mwagala kyonna, munaakikolerwanga. - Yokaana - John 15:7
- Mpita, nange naakuyitaba ne nkwolesa ebikulu n'ebizibu by'otomanyi. - Yeremiya - Jeremiah 33:3
- Era mulinnoonya ne mundaba, bwe mulinkenneenya n'omutima gwammwe gwonna. - Yeremiya - Jeremiah 29:13
- Awo olulituuka nga tebannaba kuyita ndiyitaba; era nga bakyayogera ndiwulira. - Isaaya - Isaiah 65:24
- Nate mbagamba nti Oba bannammwe babiri bwe beetabang ku nsi buli kigambo kyonna kye balisaba, kiribakolerwa Kitange ali mu ggulu. Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe. - Matayo - Matthew 18:19,20
- Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira: era bwe tumanya ng'atuwulira buli kye tusaba, tumanyi nga tulina ebyo bye tumusabye. - 1 Yokaana - 1 Yokaana - John 5:14,15
- musabenga obutayosa; I Thessalonians 5:17
- Bwe mba ndowooza obutali butuukirivu mu mutima gwange, Mukama taawulire: Naye mazima Katonda awulidde; Alowoozezza eddoboozi ery'okusaba kwange. - Zabbuli - Psalms 66:18,19
- Simooni, Simooni, laba, Setaani yeegayiridde okubawewa mmwe ng'eŋŋaano: naye nze nkusabidde, okukkiriza kwo kuleme okuddirira: naawe bw'omalanga okukyuka, onywezanga baganda bo. - Lukka - Luke 22:31,32
- Era kyava ayinza okulokolera ddala abajja eri Katonda ku bubwe, kubanga abeera mulamu ennaku zonna okubawolerezanga. - Abaebbulaniya - Hebrews 7:25
- Kyenva njagala abasajja basabenga mu buli kifo, aga bayimusa emikono emitukuvu, awatali busungu na mpaka. - I Timothy 2:8
- Era bwe kityo Omwoyo atubeera obunafu bwaffe: kubaaga tetutnanyi kusaba nga bwe kitugwanira: naye Omwoyo yennyini atuwolereza n'okusinda okutayogerekeka; 27 naye akebera emitima amanyi okulowooza kw'Omwoyo bwe kuli, kubanga awolereza abatukuvu nga Katonda bw'ayagala. - Abaruumi - Romans 8:26,27
- Kyenva mbagamba nti Ebigambo byonna byonna bye musaba n'okwegayirira, mukkirize ga mubiweereddwa, era mulibifuna. - Makko - Mark 11:24
- era buli kye tusaba akituwa, kubanga tukwata ebiragiro bye era tukola ebisiimibwa mu maaso ge. - 1 Yokaana - 1John 3:22
- N'atambulako katono, n'avuunama, n'asaba, n'agamba nti Ai Kitange, ekikompe kino kinveeko, oba kiyinzika: naye si nga nze bwe njagala wabula nga ggwe bw’oyagala. -Matayo - Matthew 26:39
- Naye ggwe bw'osabanga yingiranga mu kisenge munda, omalenga okuggalawo oluggi olyoke osabe Kitaawo ali mu kyama, kale Kitaawo alaba mu kyama, alikuwa empeera 7 Nammwe bwe musabanga, temuddiŋŋananga mu bigambo, ng'ab'amawanga bwe bakola: kubanga balowooza nga banaawulirwa olw'ebigambo byabwe ebingi. - Matayo - Matthew 6:6,7
- Kale tusemberenga n'obuvumu eri entebe ey'ekisa, tulyoke tuweebwe okusaasirwa, era tufune ekisa olw'okubeerwa bwe tukwetaaga. - Abaebbulaniya - Hebrews 4:16
- nga musabanga buli kiseera mu Mwoyo n'okusaba n’okwegayiriranga kwonna n'okwegayirirrianga abatukuvu kusaba okwo mu kunyiikiranga kwonna n’okwegayiririranga abatukuvu bonna, - Abaefeeso - Ephesians 6:18
- Yanunula emmeeme yange mu mirembe mu lutalo olwali lugenda okunsinga: Kubanga abaali balwana nange bangi. - Zabbuli - Psalms 55:17
- Alowoozezza okusaba kw'abo abafiiriddwa, So tanyoomye kusaba kwabwe. - Zabbuli - Psalms 102:17
- Mukama, kubanga awulidde Eddoboozi lyange n'okwegayirira kwange. Kubanga antegedde okutu, Kyennaavanga mmukoowoola nga nkyali mulamu. - Zabbuli - Psalms 116:1,2
- Zabbuli - Psalms 55:17 Yanunula emmeeme yange mu mirembe mu lutalo olwali lugenda okunsinga: Kubanga abaali balwana nange bangi.
- Zabbuli - Psalms 102:17 Alowoozezza okusaba kw'abo abafiiriddwa, So tanyoomye kusaba kwabwe.
- Zabbuli - Psalms 116:1, 2 Mukama, kubanga awulidde Eddoboozi lyange n'okwegayirira kwange. 2 Kubanga antegedde okutu, Kyennaavanga mmukoowoola nga nkyali mulamu.
- Isaaya - Isaiah 30:19B Kubanga abantu balituula ku Sayuuni e Yerusaalemi: tolikaaba nate maziga; talirema kukukwatirwa kisa olw'eddoboozi ery'oku kaaba kwo; bw'aliwulira alikwanukula:
- Isaaya - Isaiah 65:24 Awo olulituuka nga tebannaba kuyita ndiyitaba; era nga bakyayogera ndiwulira.
- Yeremiya - Jeremiah 33:3Mpita, nange naakuyitaba ne nkwolesa ebikulu n'ebizibu by'otomanyi.
- Matayo - Matthew 6:5 Era bwe musabanga, temubanga nga bannanfuusi: kubanga baagala okusaba nga bayimiridde mu makuŋŋaaniro ne ku mabbali g'enguudo, era abantu baba!abe. Mazima mbagamba nti Bamaze abo okuweebwa empeera yaabwe.
- Matayo - Matthew 18:18, 19B, 20 Mazima mbagamba nti Byonna bye mulisiba ku nsi birisibwa mi ggulu: era byonna bye mulisumu lula ku nsi birisumululibwa mi ggulu. Nate mbagamba nti Oba bannammwe babiri bwe beetabang ku nsi buli kigambo kyonna kye balisaba, kiribakolerwa Kitange ali mu ggulu. Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe.
- Yokaana - John 14:13, 14 Na buli kye munaasabanga mu linnya lyange, ekyo nnaakikolanga, Kitange agulumirizibwenga mu Mwana. Bwe munansabanga ekigambo mu linnya lyange, ekyo nnaakikolanga.
- Yokaana - John 15:7 Bwe mubeera mu nze, n'ebigambo byange bwe bibeera mu mmwe, musabenga kye mwagala kyonna, munaakikolerwanga.
- Yokaana - John 16:23B, 24 Ne ku lunaku luli temulibaako kye munsaba. Ddala ddala mbagamba nti Buli kye mulisaba Kitange, alikibawa mu linnya lyange. Okutuusa leero temusabanga kigambo mu linnya lyange: musabe, muliweebwa, essanyu lyammwe lituukirire.
- Yakobo - James 4:8A Musembererenga Katonda, naye anaabasembereranga mmwe. Munaabenga mu ngalo, abalina ebibi; era mutukuzenga emitima gyammwe, mmwe abalina emmeeme ebbiri.
- 1Yokaana - 1John 3:22era buli kye tusaba akituwa, kubanga tukwata ebiragiro bye era tukola ebisiimibwa mu maaso ge.
- 1Yokaana - 1John 5:14, 15 Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira: era bwe tumanya ng'atuwulira buli kye tusaba, tumanyi nga tulina ebyo bye tumusabye.
- Isaaya - Isaiah 45:11 Bw'atyo bw'ayogera Mukama, Omutukuvu wa Isiraeri era Omukozi we, nti Mumbuuze ebigambo ebigenda okujja; ebya batabani bange, n'eby'omulimu gw'engalo zange mundagire.
- Yeremiya - Jeremiah 29:13 Era mulinnoonya ne mundaba, bwe mulinkenneenya n'omutima gwammwe gwonna.
- Matayo - Matthew 21:21B, 21D, 22 Yesu n'addamu n'abagamba nti Mazima mbagamba nti Bwe munaabanga n'okukkiriza, nga temubuusabuusa, temuukolenga kino kyokka eky'omutiini, naye bwe muligamba olusozi luno ati Situlibwa osuulibwe mu nnyanja, kirikolebwa. Ne byonna byonna bye munaayagalanga nga musaba, nga mukkirizza, munaabiweebwanga
- Makko - Mark 11:24 Kyenva mbagamba nti Ebigambo byonna byonna bye musaba n'okwegayirira, mukkirize ga mubiweereddwa, era mulibifuna.
- Lukka - Luke 11:9, 10 Nange mbagamba mmwe nti Musabe, muliweebwa; munoonye, muliraba; mweyanjule, muliggulirwawo. Kubanga buli muntu yena asaba aweebwa; n'anoonya alaba; n'eyeeyanjula aligguiirwa wo.
- Abaruumi - Romans 4:20, 21 naye mu kusuubiza kwa Katonda teyabuusabuusa mu butakkiriza, naye n'afuna amaanyi olw'okukkiriza, ng'agulumiza Katonda, era ng'ategeerera ddala nga bye yasuubiza era ayinza n'okubikola.
- Abaefeeso - Ephesians 3:20 Kale oyo ayinza okukola ennyo okusingira ddala byonna bye tusaba oba bye tulowooza, ng'amaanyi bwe gali agakolera mu ffe,
- Abaebbulaniya - Hebrews 4:16 Kale tusemberenga n'obuvumu eri entebe ey'ekisa, tulyoke tuweebwe okusaasirwa, era tufune ekisa olw'okubeerwa bwe tukwetaaga.
- Abaebbulaniya - Hebrews 11:6 era awataba kukkiriza tekiyinzika kusiimibwa: kubanga ajja eri Katonda kimugwanira okukkiriza nga Katonda waali, era nga ye mugabi w'empeera eri abo abamunoonya.
- Yakobo - James 1:6, 7 Naye asabenga mu kukkiriza, nga taliiko ky'abuusabuusa: kubanga abuusabuusa afaanana ng'ejjengo ery'ennyanja eritwalibwa empewo ne lisuukundibwa. Kubanga omuntu oyo talowoozanga ng'aliweebwa ekintu kyonna eri Mukama waffe
- 1Yokaana - 1John 5:14 Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira:
- Zabbuli - Psalms 5:3 Ai Mukama, buli akya onoo_wuliraaga eddoboozi lyange; Buli nkya naalongoosanga okusaba kwaage gy'oli, ne ntunula.
- Zabbuli - Psalms 63:1 Ai Katonda, ggwe oli Katonda wange; naakeeranga okukunoonya Emmeeme yange erumwa ennyonta eri ggwe, omubiri gwange gwegomba ggwe, Mu nsi enkalu ekooyesa, omutali mazzi.
- Zabbuli - Psalms 119:2 Balina omukisa abo abeekuuma bye yategeeza, Abamunoonya n'omutima gwonna.
- Matayo - Matthew 6:6Naye ggwe bw'osabanga yingiranga mu kisenge munda, omalenga okuggalawo oluggi olyoke osabe Kitaawo ali mu kyama, kale Kitaawo alaba mu kyama, alikuwa empeera
- 2 Samwiri - 2 Samuel 22:5-7 Kubanga amayengo ag'okufa gazingiza, Amataba ag'obutatya Katonda ne gantiisa. Emigwa egy'emagombe gyanneetooloola: Ebyambika eby'okufa byantuukako. Bwe nnalaba ennaku ne nkaabira Mukama, Weewaawo, nakaabira Katonda wange: N'awulira eddoboozi lyange ng'ayima mu
- Zabbuli - Psalms 22:24 Kubanga teyanyooma so teyakyawa nnaku z'oyo analcuwala; So teyamukisa amaaso ge; Naye bwe yamukoowoola, n'awulira.
- Zabbuli - Psalms 50:15 Era onkoowoolenga ku lunaku olw'okulaba ennaku; Ndikuwonya, naawe olingulumiza nze!
- Zabbuli - Psalms 62:8 Mumwesige ye mu biro byonna, mmwe abantu; Mufuke omutima gwammwe mu maaso ge:
- Zabbuli - Psalms 106:44, 45 Era naye n'atunuulira ennaku zaabwe, Bwe yawulira okukaaba kwabwe: N'abajjuukirira endagaano ye, Ne yejjusa ng'okusaasira kwe bwe kuli okungi.
- Zabbuli - Psalms 119:10 N'omutima gwange gwonna nkunoonyezza: Nkwegayiridde, nneme okukyama okuleka bye walagira.
- Isaaya - Isaiah 55:6 Munoonye Mukama nga bw'akyayinzika okulabika, mumukaabirire nga bw'akyali okumpi:
- Isaaya - Isaiah 64:7 So tewali asaba linnya lyo, eyeekakaabiriza okukukwatako: kubanga otukisizza amaaso! go n'otumalawo olw'obutali butuukirivu bwaffe.
- Yeremiya - Jeremiah 29:13 Era mulinnoonya ne mundaba, bwe mulinkenneenya n'omutima gwammwe gwonna.
- Okukungubaga - Lamentations 2:19 Golokoka, okaabe ekiro ebisisimuka we bisookera; Fuka omutima gwo ng'amazzi mu maaso ga Mukama: Yimusa emikono gyo gy'ali olw'obulamu bw'abaana bo abato, Abaagala okufa enjala buli luguudo we lusibuka.
- Okukungubaga - Lamentations 3:40, 41 Tukebere tukeme emitima gyaffe, tulryukire nate eri Mukama. Tuyimuse emitima gyaffe wamu n'engalo zaffe eri Katonda mu gulu.
- Yoweeri - Joel 2:12 Era naye ne kaakano munkyukire n'omutima gwammwa gwonna, n'okusiiba n'okukaaba amaziga n'okuwuubaala:
- Matayo - Matthew 17:21 Naye kyokka eky'engeri eno tekiyinza kuvaawo awatali kusaba na kusiiba.


text:
Bya SAUL WOKULIRA
ABAKULEMBEZE b’Abanyala bakakasizza nti tebalina mutawaana gwonna na Kabaka kulambula essaza lye ery’e Bugerere.
Omwogezi w’Obwassabanyala James Rwebikire yagambye nti endagaano pulezidenti Museveni gye yassaako omukono ne Kabaka wa Buganda yamalawo embiranye yonna eyaliwo wakati w’Abanyala n’Obwakabaka bwa Buganda.
Yagambye nti abantu b’e Bugerere balindirira kimu kwaniriza Kabaka wa Buganda olwaleero yonna gyagenda okuyita.
Wabula yalaze okunnyolwa olw’okuba nti abantu Ssabanyala b’akola nabo tebaayitiddwa mu butongole nti kyokka ekyo tekijja kulobera mikolo kugenda mu maaso nga bwe gy’atekegeddwa.
Rwebikire yatangaazizza nti ekyo ate tekitegeeza nti Abanyala tebawagira mirimu gikolebwa Obwakabaka bwa Buganda n’ayongerako nti bali mabega wa nteeketeeka zonna ez’okwekulaakulanya eziwagirwa Obwakabaka bwa Buganda era bawagira okulambula kwa Kabaka mu Bugerere.
“Tusaba gavumenti nti nga Kabaka okulambula Bugerere ekyalambikibwa mu ndagaano ya pulezidenti n’Obwakabaka bwe kituukiriziddwa, n’ebirala bituukirizibwe omuli okuddiza Ssabasanyala embuga okuli ey’e Ntenjeru, Bbaale, Kangulumira ne Kayunga,” Rwebikire bwe yayongeddeko.
Yasekeredde abalowooza nti Abanyala ne Mengo bakyalina okusika omuguwa n’atangaaza nti ebyo byasigala mu ndowooza z’abantu mpozzi ne bannakigwanyizi abaliko bye baali bafuna ng’enjuyi zombi zirwanagana.
Yagambye nti obweraliikirivu bwe balina bwe bw’abantu abanajja ne Kabaka abalowooza nti bajja kukola effujjo mu ngeri ey’okw-esasuza kw’ebyo ebyaliwo mu 2009 n’asaba poliisi eyongere amaanyi mu byokwerinda.


text:
Ku ntandikwa ya August, Kabaka ne Pulezidenti Museveni bassizza omukono ku ndagaano Gavumenti mw’egenda okuddiza Buganda ebyayo, omuli ebintu ng’embuga z’amasaza. Leero tukuleetedde ebintu ebiri mu ssaza ly’e Ssingo.
Bya KIZITO MUSOKE
SSINGO ly’essaza lya Buganda erisinga obunene mu masaza gonna. Lizingiramu ekitundu kya disitulikiti y’e Mityana, ekitundu ku Mubende, disitulikiti yonna eya Kiboga ne disitulikiti y’e Kyankwanzi.
Ekitebe ky’essaza kiri Mityana era ng’ow’essaza Mukwenda gy’atuula. Mu kiseera kino Mukwenda aliko ye Ssaalongo Godfrey Mbalire.
Mukwenda Mbalire agamba nti ettaka ly’essaza ddene ddala nga liwerako obunene bwa mayiro munaana. Ekyennaku kiri nti mu budde buno , essaza lisigazzaako yiika 10 zokka erisigadde liriko abantu.
Ettaka ly’essaza lizingiramu ebyalo ebiwerako omuli ekitundu ku kibuga ky’e Mityana, Kiyudaaya, Kigoogwa, Kanamba, ebibira, ekitebe kya Town Council, ekkomera lya Mityana Prison, n’abantu abalala bangi abalirinako ebibanja.
Mu kiseera kino ettaka ly’ekitebe ky’essaza erikyaliwo lya yiika 10 zokka, era nga kuno kwe kuli ennyumba y’ow’essaza eyitibwa Matutuma, ennyumba omuteesezebwa enkiiko, ennyumba y’omumyuka wa Mukwenda wamu n’ekisaawe ky’omupiira.
Enkulaakulana ey’omu ggundo gye basobodde okukolera ku ttaka lino kwe kuzimbako ekisaawe eky’omulembe, era ng’omulimu gw’okukisibako ekikomera gwatwala obukadde 220 nga Bannasingo be baazeesonze. Kyokka balina enteekateeka y’okuzimba ekisaawe kino kibeera ku mutindo gw’eggwanga era ng’omulimu guno gujja gubatwalako ensimbi eziri mu buwumbi.
Mukwenda agamba nti waliwo abantu ababadde beesibiridde mu kwesenza ku ttaka lino, era nga waliwo n’abamu be yagoba nga basatuukira ku ttaka eriri okumpi ne Matutuma, kwe baali basimbye n’empaanyi. Waliwo n’abantu abalala abazze bakola olukujjukujju ne balitwala nga bakozesa olukiiko lw’ebyettaka olwa District Land Board.
ETTAKA LY’AMAGOMBOLOLA
Mukwenda agamba nti Singo akolebwa amagombolola 21, era nga buli ggombolola yaweebwa yiika 49 ez’ettaka. Ettaka lino ku magombolola litwaliddwa era nga waliwo n’abasigadde mu buwugiro.
Eggombolola yokka mu Singo ekyalina ettaka lyayo lyonna ye Sekanyonyi.
Mukwenda agattako nti ekyayamba mu ggombolola eno, ssentebe wa LC 3, mu kitundu Nakalago Liisobbi, yagula yiika 10 kwe baateeka ekitebe ky’eggombolola eya gavumenti n’ey’e Namungo. Kino kyayamba abantu obutalisaalimbirako mangu. Era abaayo balikuumye bulungi.
Obuzibu obunene businga kubeera mu ggombolola y’e Bukomero ne Bukuya.
Mu bitundu bino obubuga buzimbiddwa ku ttaka ly’eggombolola, era kino kyaleetera ettaka lyonna okutwalibwa abantu abenjawulo nga bazimbako n’okukolerako emirimu emirala
Kyokka yo e Kassanda wadde nabo balinako akabuga, kyokka bafubye okulaba nga tebayingira mu ttaka lino ery’eggombolola.
Mu magombolola agasigadde nga Busimbi n’amalala abantu bangi bazze balisengako ne bazimbako amayumba era erisigaddewo lye ttono.
ENTEEKATEEKA KU TTAKA LINO
Mukwenda agamba nti Ssaabasajja tagoba bantu be ku ttaka, era asuubira nti abali ku ttaka lino bajja kufuna liizi ze bajja okusaba obutereevu okuva mu Buganda Land Board.
Kyokka era balina enteekateeka y’okukozesa ettaka erinaaba lisigaddewo okulimirako ebintu ebireeta ssente awamu n’okukolerako emirimu emirala egivaamu ssente era nga gikulaakulanya n’ekitundu.
Ate ye omubaka wa Mutasingwa mu ssaza ly’e Singo, omutaka Daudi Malagala agamba nti ye asemba abantu bonna abaafuna ebyapa ku ttaka lino mu ngeri y’olukujjukujju bisazibwemu, baweebwe liizi okuva mu Bwabakaba bwa Buganda. Ye talaba makulu mu kutuddiza ttaka eritaliiwo.
ABAKULEMBEZE KYE BOOGERA
Ssaalongo Aloysius Serumaga (Sipiika wa disitulikiti y’e Mityana): Ekyapa ky’ettaka ly’essaza, ekya yiika 52, ekiri mu mannya ga Mityana District, balinda kiva mu nteeseganya wakati wa Gavumenti ne Mmengo, nga bazaayo ttaka lino mu mikono gya Mmengo.
Kino kyayisibwa dda olukiiko lwa disitulikiti nga basemba eky’Obwakabaka okuddizibwa ebintu byabwo byonna.
Ye akulira akakiiko k’ebyettaka ku disitulikiti, Dr. Patrick Mawejje teyasobose kufunika kubeerako kyayogera ku bigambibwa nti olukiiko lwa disitulikiti lwe lubadde lugabira abantu ettaka ly’essaza.
Kyokka ye abadde akulira akakiiko k’ebyettaka aka Uganda Land Comission, Mayanja Nkangi, agamba nti ettaka lyokka Buganda ly’ebadde ebanja libadde lyateekebwa mu mikono gy’akakiiko k’abadde akulira, nga be balina obuvunaanyizibwa okulikuuma.
Akakiiko kano kabadde kakolagana n’obukiiko bw’ebyettaka mu disitulikiti obumanyiddwa nga District Land Boards.
Omulimu gwabwe babadde tebatunda ttaka lino era nga tebagabaako byapa, kyokka nga bakkirizibwa okugabako liizi eri abo ababeera basabye.
Mu kiseera kino, akakiiko nako kalindiridde kiragiro kibalagira kussa mu nkola ebinaaba bisaliddwaawo ng’ettaka baliddizza Mmengo, kubanga ogwabwe gubadde gwa kukuuma.


text:
Bya DICKSON KULUMBA
OWESSAZA ly’e Bulemeezi Kangaawo Gideon Kisitu yagambye nti Kabaka olwamulonda okukulembera essaza lino n’atandikirawo okulwanirira ettaka era mu kiseera kino alina yiika 80 embuga w’etudde obutafaanaganako n’amasaza agasinga obungi agasigazizzaawo obuwugiro.
Agamba nti omulimu gwe yatandikirako gwali kuzzaawo nnyumba ya kitebe kya ssaza eyakubwa n’esaaanawo mu lutalo lw’e Luweero. Bulemeezi ly’essaza erisinga obunene mu Buganda.
“ Nze nali nnaakatuuzibwa ku bukulu buno ne ndagirawo abakulu ba disitulikiti nti embuga eno njagala era amangu ne nkola enteekateeka egiyingira,” Kangaawo bwe yannyonnyodde.
Kangawo yategeezezza nti ettaka ly’embuga y’essaza ly’e Bulemeezi ddene ddala nga liweza mayiro mukaaga olwo ebbiri ne libeera ettaka erya yiika 49 erya buli ggombolola okwetooloola essaza.
Ettaka lino liriko ebyalo; Namyeso, Waluleeta, Bugugu, Baakijjulula, Bwetyaba, likoma Bukalasa ne likwata n’ebyalo ebirala ebizingirwamu olusuku lwa Kangaawo kyokka ng’ebyalo bino byonna biriko abantu.
Ettaka ly’embuga yennyini, liweza yiika 80, nga kuno Kangaawo abadde akoleddeko ebintu eby’enjawulo okuli olusuku, okusimbako emiti n’ettendekero lya Bowa Community Polytechnic. Kangaawo agamba nti mu 2011, abantu baagezaako okwesenze ku ttaka lino ku kifuba kyokka n’afunvubira n’abaggyako ku kifuba.
Essaza lino lirina amagombolola agawera 24 okuli Ssaabawaali- Kalagala Masiki, Ssaabaddu Kapeeka, Musaale Wakyato Mugolooba, Butuntumula Mumyuka Nsege, Ssaabagabo Nakaseke Nankyama, Mutuba I Mutengesa Ngoma, Mut. II Katikamu Mukuma, Mut. III Nnyimbwa - Magatto, Mut. IV Makulubita Kawulukusi, Mut. IV Wabusaana Ngobya, Mut. VI Zirombwe Muwambya, Mut. VII Bamunanika- Kansekka, Mut. VIII Kikamulo, Mut. IX Kaasangombe, Mut X Kamira, Mut - XI Semuto, Mut XII Luweero, Mut XIII Luweero Town Council, Mut - XIV Wobulenzi Town Council, Mut XV Bombo Town Council, Mut XVI Kinyogogga, Ssemuto Town Council, Nakaseke Town Council.
Ettaka ly’embuga z’ettaka ezimu lisengeddwaako abantu okugeza e Nnyimbwa, Magatto. Haggai Bunkeddeko yategeezezza nti kati ku yiika 49, wasigaddeyo yiika nga ttaano. Ate e Kalagala ettaka nalyo lisengeddwaako abantu era ebizimbe by’eggombolola eno bikozesebwa ab’eggombolola ya gavumenti eya wakati ng’eggombolola yaweebwako enju y’omwami yokka.
Eggombolola okuli ey’e Kamira ne Bombo Town Council tezirina mbuga zeetengeredde olwokuba nti zitondeddwaawo luvannyuma.
Omwami w’eggombolola Mut XI Semuto, Eriabu Ssebuliba Kiwanuka yategeezezza nti eggombolola eno yaggyibwa ku ye Kapeeka n’olwekyo n’efuna ettaka lya yiika 12 kyokka lino nalyo tawuni y’e Ssemuto egenze erirya ng’abantu basengako.
Okusinziira ku w’eggombolola y’e Bamunaanika, Messach Ssettimba, ettaka ly’eggombolola lyonna libadde terinasengwako nga yiika zonna zikyali 49. Kyokka eno ebizimbe nga bwe kiri wonna bibadde bikozesebwa aba LC3. Era kuliko ekkomera ng’abasibe babadde balimirako!
OBUZIBU OBUSANGIDDWA KU MBUGA Y’E BOWA:
Ate mu kitundu ky’e Kawagalo, Kabaka yasiima wateekebweyo ettabi lya Muteesa I Royal Yunivasite kyokka abatuuze mu kitundu kino ne beesala akajegere nga baagala basooke kusasulwa.
Emyaka ebbiri emabega ekitongole ky’ebyenjigiriza mu ssaza kyasimba yiika za kalitunsi bbiri naye yali akyakuula, abantu abataategeerekeka ne bamufuyira eddagala eryamutta.


text:
Bayibuli Ogitwala Otya?
Ogitwala . . .
ng’ekitabo ky’abazungu?
ng’ekitabo ky’engero n’enfumo?
ng’Ekigambo kya Katonda?
BAYIBULI KY’EGAMBA
“Buli kyawandiikibwa kyaluŋŋamizibwa Katonda.”
OMUGANYULO OGULI MU KUMANYA EKYO
Oba osobola okufuna eby’okuddamu ebimatiza mu bibuuzo ebikulu bye weebuuza.
Oba osobola okufuna obulagirizi obusobola okukuyamba mu bulamu bwo.
Oba n’essuubi ekkakafu ery’ebiseera eby’omu maaso.
DDALA TUYINZA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga ssatu:
Ekwatagana. Bayibuli yawandiikibwa abantu 40 ab’enjawulo mu bbanga erisukka mu myaka 1,600. Abasinga obungi ku bo tebaalabaganako. Kyokka bye baawandiika bikwatagana!
Erimu ebyafaayo ebituufu. Abawandiisi b’ebyafaayo tebatera kwogera ku kuwangulwa kw’amawanga gaabwe. Naye abawandiisi ba Bayibuli baawandiika ku nsobi zaabwe n’ez’eggwanga lyabwe.
—2 Ebyomumirembe 36:15, 16; Zabbuli 51:1-4.
Obunnabbi bwayo butuukirira. Bayibuli yayogera ku kuzikirizibwa kw’ekibuga Babulooni ng’ebulayo emyaka nga 200. (Isaaya 13:17-22) Yalaga n’engeri ekibuga ekyo gye kyandizikiriddwamu awamu n’erinnya ly’oyo eyandikizikkirizza!
—Isaaya 45:1-3.
Mu Bayibuli mulimu obunnabbi obulala bungi nnyo obwatuukirizibwa. Ekyo si kye twandisuubidde mu Kigambo kya Katonda?
KY’OYINZA OKULOWOOZAAKO
Oganyulwa otya ng’ogoberedde Ekigambo kya Katonda?
Bayibuli eddamu ekibuuzo ekyo mu ISAAYA 48:17, 18 ne 2 TIMOSEEWO 3:16, 17.


text:
Chapter 5
1 Awo olwatuuka ebibiina bwe byamunyigiriza ne bawulira ekigambo kya Katonda, ye yali ng'ayimiridde ku nnyanja y'e Genesaleeti;
2 n'alaba amaato abiri nga gali ku nnyanja: naye abavubi baali bagavuddemu nga bayoza emigonjo gyabwe.
3 N'asaabalako eryato erimu, eryali erya Simooni; n'amugamba okulisembezaayo katono okuva ku ttale. N'atuula n'ayigiririza ebibiina mu lyato.
4 Bwe yali ng'amaze okwogera, n'agamba Simooni nti Sembera ebuziba, musuule emigonjo gyammwe, muvube.
5 Simooni n'addamu n'agamba nti Omwami, twategaaye okukeesa obudde ne tutakwasa kintu: naye olw'ekigambo kyo nnaasuula emigonjo.
6 Awo bwe baakola bwe batyo, ne bakwasa ebyennyanja bingi nnyo nnyini; emigonjo gyabwe ne gyagala okukutuka;
7 ne bawenya bannaabwe mu lyato eddala, bajje babayambe. Ne bajja ne bajjuza amaato gombi, n'okukka ne gaagala okukka.
8 Naye Simooni Peetero, bwe yalaba, n'avuunama ku bigere bya Yesu, n'agamba nti Ndeka; kubanga ndi muntu alina ebibi, Mukama wange.
9 Kubanga yawuniikirira ne bonna abaali naye olw'ebyennyanja ebingi bye baakwasa;
10 ne Yakobo ne Yokaana nabo bwe batyo, abaana ba Zebbedaayo, abaali bassizza ekimu ne Simooni. Yesu n'agamba Simooni nti Totya: okusooka kaakano onoovubanga abantu.
11 Awo bwe baagobya amaato gaabwe ettale, ne baleka byonna, ne bagenda naye.
12 Awo olwatuuka bwe yali mu kibuga kimu mu ebyo, laba, waaliwo omuntu eyali ajjudde ebigenge; oyo bwe yalaba Yesu, n'avuunama amaaso ge n'amwegayirira, ng'agamba nti Mukama wange, bw'oyagala, oyinza okunnongoosa.
13 N'agolola omukono gwe n'amukomako ng'agamba nti Njagala, longooka. Amangu ago ebigenge bye ne bimuwonako.
14 Ye n'amukuutira obutabuulirako muntu; naye genda, weerage eri kabona, oweeyo eby'okulongooka kwo, nga Musa bwe yalagira, okuba omujulirwa gye bali.
15 Naye ebigambo bye ne byeyongera bweyongezi okubuna, ebibiina bingi ne bikuŋŋaana okuwulira n'okuwonyezebwa endwadde zaabwe.
16 Naye ye ne yeeyawula n'agenda mu malungu n'asaba.
17 Awo olwatuuka ku lunaku lumu mu ezo, yali ng'ayigiriza; n'Abafalisaayo n'abayigiriza b'amateeka baali batudde awo, abaali bavudde mu buli kibuga eky'e Ggaliraaya, n'e Buyudaaya n'e Yerusaalemi: n'amaanyi ga Mukama gaali naye okuwonya.
18 Laba, abantu ne baleetera omuntu ku kitanda eyali akoozimbye: ne basala amagezi okumuyingiza, n'okumuteeka mu maaso ge.
19 Bwe bataalaba wa kumuyingiriza olw'ekibiina, ne balinnya waggulu ku nju, ne bamuyisa mu matoffaali ne bamussiza ku kitanda kye wakati mu maaso ga Yesu.
20 Awo bwe yalaba okukkiriza kwabwe, n'agamba nti Omuntu, ebibi byo bikuggiddwako.
21 Abawandiisi n'Abafalisaayo ne batanula okuwakana, nga bagamba nti Ani ono ayogera eby'okuvvoola? Ani ayinza okuggyako ebibi, wabula Katonda yekka?
22 Naye Yesu bwe yategeera okuwakana kwabwe n'addamu n'abagamba nti Muwakana ki mu mitima gyammwe?
23 Ekyangu kiruwa, okugamba nti Ebibi byo bikuggiddwako; oba okugamba nti Golokoka, otambule?
24 Naye mutegeere nga Omwana w'omuntu alina obuyinza ku nsi okuggyako ebibi (n'agamba oyo eyali akoozimbye), Nkugamba nti Yimuka, ositule ekitanda kyo, oddeyo mu nnyumba yo.
25 Amangu ago n'ayimuka mu maaso gaabwe, n'asitula ekyo kye yali agalamiddeko, n'agenda ewuwe, ng'agulumiza Katonda.
26 Okuwuniikirira ne kubakwata bonna, ne bagulumiza Katonda; ne batya nnyo, nga bagamba nti Tulabye eby'ekitalo leero.
27 Awo oluvannyuma lw'ebyo n'avaayo n'alaba omuwooza erinnya lye Leevi, ng'atudde mu ggwoolezo, n'amugamba nti Yita nange.
28 N'aleka byonna, n'agolokoka, n'ayita naye.
29 Leevi n'amufumbira embaga nnene mu nnyumba ye: era waaliwo ekibiina kinene eky'abawooza n'eky'abalala abaali batudde nabo ku mmere.
30 Abafalisaayo n'abawandiisi baabwe ne beemulugunyiza abayigirizwa be, nga bagamba nti Kiki ekibaliisa n'okunywera awamu n'abawooza n'abantu abalina ebibi?
31 Yesu n'addamu n'abagamba nti Abalamu tebeetaaga musawo; wabula abalwadde.
32 Nze sajja kuyita batuukirivu wabula abantu abalina ebibi okwenenya.
33 Nabo ne bamugamba nti Abayigirizwa ba Yokaana basiiba emirundi mingi, era basaba; era n'ab'Abafalisaayo bwe batyo; naye ababo balya, banywa.
34 Yesu n'abagamba nti Kale muyinza okusiibya abaana b'obugole, awasizza omugole bw'aba ng'ali nabo?
35 Naye ennaku zirijja; awo awasizza omugole lw'alibaggibwako, ne balyoka basiiba mu nnaku ezo.
36 Era n'abagerera olugero nti Tewali muntu ayuza ku lugoye oluggya ekiwero n'akitunga mu lugoye olukadde; kuba bw'akola atyo, ekiggya kiyuza olukadde era n'ekiwero ky'ayuza ku luggya tekifaanana na lukadde.
37 So tewali muntu afuka omwenge omusu mu nsawo ez'amaliba enkadde; kubanga omwenge omusu gwabya ensawo ez'amaliba, ne guyiika, n'ensawo ez'amaliba zifaafaagana.
38 Naye kigwana omwenge omusu okugufuka mu nsawo ez'amaliba empya.
39 So tewali muntu anywedde ku mwenge omukulu ayagala omuto; kubanga agamba nti Omukulu gwe mulungi.


text:
2 Bassekabaka 2 Kings
Chapter 16
1 Mu mwaka ogw'ekkumi n'omusanvu ogwa Peka mutabani wa Lemaliya Akazi mutabani wa Yosamu kabaka wa Yuda n'atanula okufuga.
2 Akazi yali yaakamaze emyaka amakumi abiri bwe yatanula okufuga; n'afugira emyaka kkumi na mukaaga mu Yerusaalemi: n'atakola ebyali mu maaso ga Mukama Katonda we ebirungi nga Dawudi kitaawe.
3 Naye n'atambulira mu kkubo lya bassekabaka ba Isiraeri, n'okuyisa n'ayisa mutabani we mu muliro ng'eby'emizizo bwe byali eby'ab'amawanga Mukama be yagoba mu maaso g'abaana ba Isiraeri.
4 N'awangayo saddaaka n'ayoterezanga obubaane ku bifo ebigulumivu ne ku nsozi ne wansi wa buli muti omubisi.
5 Awo Lezini kabaka w'e Busuuli ne Peka mutabani wa Lemaliya kabaka wa Isiraeri ne bambuka e Yerusaalemi okulwana: ne bazingiza Akazi, naye ne batayinza kumuwangula.
6 Mu biro ebyo Lezini kabaka w'e Busuuli mwe yakomerezaawo Obusuuli e Erasi n'agoba Abayudaaya mu Erasi: Abasuuli ne bajja e Erasi ne babeera eyo ne leero.
7 Awo Akazi n'atumira Tigulasupireseri kabaka w'e Bwasuli ababaka ng'ayogera nti Nze ndi muddu wo era ndi mwana wo : yambuka omponye mu mukono gwa kabaka w'e Busuuli ne mu mukono gwa kabaka wa Isiraeri abangolokokeddeko.
8 Awo Akazi n'addira ezaabu n’effeeza ezaalabika mu nnyumba ya Mukama ne mu by'obugagga eby'omu nnyumba ya kabaka, n'abiweereza kabaka w'e Bwasuli okuba ekirabo.
9 Awo kabaka w'e Bwasuli n'amuwulira: kabaka w'e Bwasuli n'atabaala Ddamasiko n'akimenya, n'atwala abaayo nga basibe e Kiri, n'atta Lezini.
10 Awo kabaka Akazi n'agenda e Ddamasiko okusisinkana ne Tigulasupireseri kabaka w'e Bwasuli, n'alaba ekyoto ekyali e Ddamasiko: kabaka Akazi n'aweereza Uliya kabona embala y'ekyoto n'engeri yaakyo ng'omulimu gwakyo gwonna bwe gwali.
11 Awo Uliya kabona n'azimba ekyoto nga byonna bwe byali kabaka Akazi bye yaweezeza ng'ayima e Ddamasiko bw'atyo Uliya kabona bwe yakikola kabaka Akazi akisange ng'avudde e Ddamasiko.
12 Awo kabaka bwe yajja okuva e Ddamasiko, kabaka n’alaba ekyoto: kabaka n'asemberera ekyoto n'eweerayo ku kyo saddaaka.
13 N'ayokya ekyo kye yawaayo ekyokebwa n'ekyo kye yawaayo eky'obutta n'afuka ekyo kye yawaayo ekyokunywa, n'amansira omusaayi gw'ebyo bye yawaayo olw'emirembe ku kyoto.
14 Era ekyoto eky'ekikomo ekyali mu maaso ga Mukama n'akiggya mu bwenyi bw'ennyumba wakati w'ekyoto kye n'ennyumba ya Mukama, n'akiteeka ku luuyi olw'obukiika obwa kkono olw'ekyoto kye.
15 Awo kabaka Akazi n'alagira Uliya kabona ng'ayogera nti Oyokeranga ku kyoto ekinene ekiweebwayo ekyokebwa eky'enkya n'ekiweebwayo eky'obutta eky'akawungeezi n'ekiweebwayo ekyokebwa ekya kabaka n'ekikye ekiweebwayo eky'obutta, wamu n'ekiweebwayo ekyokebwa eky'abantu bonna ab'omu nsi eyo n'ekyabwe ekiweebwayo eky'obutta n'ebyabwe ebiweebwayo ebyokunywa; omansirangako omusaayi gwonna ogw'ekiweebwayo ekyokebwa n'omusaayi gwonna ogwa saddaaka: naye ekyoto eky'ekikomo kinaabanga kya kulagulirako gye ndi.
16 Bw'atyo Uliya kabona n'akola nga byonna bwe byali kabaka Akazi bye yalagira.
17 Awo kabaka Akazi n'asalako emigo gy'entebe n'aggya ekinaabirwamu ku zo; n'assa ennyanja ng'agiggya ku ntebe ez'ebikomo ezaali wansi waayo, n'agiteeka ku mayinja amaaliire.
18 N'ekkubo eryabikkibwako erya ssabbiiti lye baali bazimbye mu nnyumba n'omulyango gwa kabaka ebweru n'alyetoolooza ennyumba ya Mukama olwa kabaka w'e Bwasuli.
19 Era ebikolwa ebirala byonna ebya Akazi bye yakola tebyawandiikibwa mu kitabo eky'eby'omu mirembe gya bassekabaka ba Yuda?
20 Akazi ne yeebakira wamu ne bajjajjaabe mu kibuga kya Dawudi: Keezeekiya mutabani we n'afuga mu kifo kye.


text:
Yobu Job
Chapter 36
1 Era nate Eriku ne yeeyongera n'ayogera nti
2 Sooka ondeke, nange naakunnyonnyola; Kubanga nkyaliko kye njagala okwogera ku lwa Katonda.
3 Naggya wala okumanya kwange, Era naamussaako obutuukirivu Omutonzi wange.
4 Kubanga mazima ebigambo byange si bya bulimba: Omuntu eyatuukirira mu kumanya ali naawe.
5 Laba, Katonda wa maanyi, so tanyooma mnntu yenna: Wa maanyi mu buyinza obw'okutegeera.
6 Takuuma bulamu bw'ababi: Naye abawa ababonyaabonyezebwa ebyabwe.
7 Taggya maaso ge ku batuukirivu Naye awali bakabaka ku ntebe Gy'abateeka emirembe gyonna ne bagulumizibwa.
8 Era bwe baba nga basibiddwa n'amasamba, Era nga bakwasibwa n'emigwa egy'okubonyabonyezebwa;
9 Kale n'abalaga omulimu gwabwe, N'okusobya kwabwe nga bagize eby'amalala.
10 Era aggulawo okutu kwabwe okuwulira okuyigirizibwa, N'abalagira bakomewo okuva mu butali butuukirivu.
11 Bwe bawulira ne bamuweereza, Banaamalanga ennaku zaabwe nga balabye omukisa, N'emyaka gyabwe nga basanyuka.
12 Naye bwe batawulira banaazikiriranga n'ekitala, Era banaafanga awatali kumanya.
13 Naye abo abatamanyi Katonda mu mutima batereka obusungu: Tebakuba nduulu bayambwe bw'abasiba.
14 Bafa nga bakyali bato, N'obulamu bwabwe buzikirira mu abo abatali balongoofu.
15 Awonya oyo abonyabonyezebwa olw'okubonyabonyezebwa kwe, Era aggula okutu kwabwe bwe bajoogebwa.
16 Weewaawo, yandikuggye mu kulaba ennaku N'akuyingiza mu kifo ekigazi awatali kunyigirizibwa; N'ekyo ekiteekebwa ku mmeeza yo kyandijjudde obugimu.
17 Naye ggwe ojjudde omusango gw'omubi: Omusango n'okusala eby'ensonga bikukwata.
18 Kubanga waliwo obusungu, weekuume oleme okutwalibwa n'obugagga So enguzi tekukyamyanga kubanga nnene.
19 Obugagga bwo bunaamala oleme okulaba ennaku, Oba obuyinza bwonna obw'amaanyi go?
20 Teweegomba kiro, Amawanga bwe gazikirizibwa mu kifo kyago.
21 Weekuume oleme okutunuulira obutali butuukirivu: Kubanga weerobozezza obwo okusinga okubonyabonyezebwa.
22 Laba, Katonda akola ebigulumivu mu buyinza bwe: Ani omuyigiriza afaanana ye?
23 Ani eyali amulagidde ekkubo lye? Oba ani ayinza okwogera nti Okoze ebitali bya butuukirivu?
24 Jjukira okugulumizanga omulimu gwe, Abantu gwe baayimbangako.
25 Abantu bonna baagutunuulira; Abantu baagulengera nga bayima wala.
26 Laba, Katonda mukulu, naffe tetumumanyi; Omuwendo gw'emyaka gye tegunoonyezeka.
27 Kubanga awalula waggulu amatondo g'amazzi, Agatonnya enkuba eva mu mukka gwe:
28 Eggulu ge liyiwa Ne ligatonnya ku bantu mangi nnyo.
29 Weewaawo, waliwo ayinza okutegeera ebire bwe bibambibwa, Okubwatuuka okw'omu weema ye?
30 Laba, yeeyaliirira omusana gwe okwetooloola; Era asaanikira ku nnyanja wansi.
31 Kubanga olw'ebyo asala emisango gy'amawanga; Agaba emmere nnyingi nnyo.
32 Abikka engalo ze n'enjota; Era aziragira zikube sabbaawa.
33 Eddoboozi lyazo linnyonnyola ebigambo bye, Era libuulira n'ente kibuyaga ayambuka.


text:
Chapter 7
1 Awo oluvannyuma lw'ebyo ku mirembe gya Alutagizerugizi kabaka w'e Buperusi Ezera mutabani wa Seraya mutabani wa Azaliya mutabani wa Kirukiya
2 mutabani wa Sallumu mutabani wa Zadoki mutabani wa Akitubu
3 mutabani wa Amaliya mutabani wa Azaliya mutabani wa Merayoosi
4 mutabani wa Zerakiya mutabani wa Uzzi mutabani wa Bukki
5 mutabani wa Abisuwa mutabani wa Finekaasi mutabani wa Ereyazaali mutabani wa Alooni kabona asinga obukulu:
6 Ezera oyo n'ayambuka ng'ava e Babulooni; era yali muwandiisi mwangu mu mateeka ga Musa, Mukama Katonda wa Isiraeri ge yawa; kabaka n'amuwa byonna bye yasaba, olw'omukono gwa Mukama Katonda we ogwali ku ye.
7 Awo abamu ku baana ba Isiraeri ne bambuka ne ku bakabona n'Abaleevi n'abayimbi n'abaggazi ne Banesinimu ne bajja e Yerusaalemi mu mwaka ogw'omusanvu ogwa Alutagizerugizi kabaka.
8 N'ajja e Yerusaalemi mu mwezi ogw'okutaano ogw'omu mwaka ogw'omusanvu ogwa kabaka.
9 Kubanga ku lunaku olw'olubereberye olw'omwezi ogw'olubereberye kwe yasookera okwambuka okuva e Babulooni, ne ku lunaku olw'olubereberye olw'omwezi ogw'okutaano kwe yatuukira e Yerusaalemi, olw'omukono omulungi ogwa Katonda we ogwali ku ye.
10 Kubanga Ezera yali akakasizza omutima gwe okunoonya amateeka ga Mukama n'okugakolanga n'okuyigirizanga mu Isiraeri amateeka n'emisango.
11 Era ebbaluwa eno yaggibwa mu bbaluwa kabaka Alutagizerugizi gye yawa Ezera kabona, omuwandiisi, omuwandiisi w'ebigambo eby'ebiragiro bya Mukama era ow'amateeka eri Isiraeri.
12 Alutagizerugizi kabaka wa bakabaka awandiikidde Ezera kabona, omuwandiisi w'amateeka ga Katonda w'eggulu eyatuukirira n'ebirala bwe bityo.
13 Nteeka etteeka bonna ab'oku bantu ba Isiraeri ne bakabona baabwe n'Abaleevi mu bwakabaka bwange abaagala ku bwabwe ddala okugenda e Yerusaalemi, bagende naawe.
14 Kubanga otumiddwa kabaka n'abateesa naye omusanvu okubuuza ebigambo bya Yuda ne Yerusaalemi, ng'amateeka bwe gali aga Katonda wo agali mu mukono gwo;
15 n'okutwala ffeeza ne zaabu kabaka n'abateesa naye gye bawaddeyo ku bwabwe eri Katonda wa Isiraeri, ekifo kye ky'abeeramu kiri mu Yerusaalemi,
16 ne ffeeza yonna ne zaabu gy'olisanga mu ssaza lyonna ery'e Babulooni, wamu n'ekiweebwayo ku bwabwe eky'abantu n'ekya bakabona, nga bawaayo ku bwabwe olw'ennyumba ya Katonda waabwe eri mu Yerusaalemi;
17 kyoliva onyiikira ennyo okugula ebintu bino ente, endiga ennume, abaana b'endiga, n'ebiweebwayo byako eby'obutta, n'ebiweebwayo byako ebyokunywa, era olibiweerayo ku kyoto eky'omu nnyumba ya Katonda wammwe eri mu Yerusaalemi.
18 Era kyonna kyonna kye mulisiima okukola effeeza erifikkawo ne zaabu ggwe ne baganda bo, ekyo mukikolanga nga Katonda wammwe bw'ayagala.
19 N'ebintu by'oweebwa olw'okuweereza okw'omu nnyumba ya Katonda wo obiwangayo mu maaso ga Katonda w'e Yerusaalemi.
20 Era byonna ennyumba ya Katonda wo by'eryetaaga okusukkirizaawo ebirikugwanira okuwaayo, obiwangayo ng'obiggya mu nnyumba y'eggwanika lya kabaka.
21 Nange, nze Alutagizerugizi kabaka, nteeka etteeka eri abawanika bonna abali emitala w'omugga, Ezera kabona omuwandiisi w'amateeka ga Katonda w'eggulu buli ky'alibasalira, kikolebwenga n'okunyiikira kwonna,
22 okutuusa talanta eza ffeeza kikumi, n'ebigero by'eŋŋaano kikumi, n'ebita by'omwenge kikumi, n'ebita by'amafuta kikumi, n'omunnyo obutagwogera bwe guba gwenkana.
23 Buli ekinaalagirwanga Katonda w'eggulu kikolerwenga ddala olw'ennyumba ya Katonda w'eggulu; kubanga obusungu bwandibeereddewo ki eri obwakabaka bwa kabaka ne batabani be?
24 Era tubannyonnyola ebya bakabona n'Abaleevi, abayimbi, abaggazi, Abanesinimu, oba abaddu b'ennyumba eno eya Katonda, bonna bwe benkana, tekiiyinzikenga kubasalira musolo newakubadde ebisalirwa newakubadde empooza.
25 Naawe, Ezera, ng'amagezi ga Katonda wo bwe gali agali mu mukono gwo, londa abaami n'abalamuzi balamulenga abantu bonna abali emitala w'omugga, bonna abamanyi amateeka ga Katonda wo; n'oyo atagamanyi mumuyigirizenga.
26 Era buli atakkirizenga kukwata mateeka ga Katonda wo n'amateeka ga kabaka, omusango bagukomekerezenga ku ye n'okunyiikira kwonna, oba gwa kuttibwa, oba gwa kugobebwa, oba gwa kunyagibwako ebibye, oba gwa kusibibwa.
27 Mukama yeebazibwe Katonda wa bajjajjaffe, eyateeka ekigambo ekyenkanidde awo mu mutima gwa kabaka, okuyonja ennyumba ya Mukama eri mu Yerusaalemi;
28 era eyannyongerako okusaasirwa mu maaso ga kabaka, n'abateesa naye ne mu maaso g'abakulu bonna aba kabaka ab'amaanyi. Ne mpeebwa amaanyi olw'omukono gwa Mukama Katonda wange ogwali ku nze, ne nkuŋŋaanya mu Isiraeri abakulu okwambuka nange.


text:
Yobu Job
Chapter 7
1 Abantu tebalina lutalo ku nsi? N'ennaku zaabwe tezifaanana nnaku z'oyo akolera empeera?
2 Ng'omuddu ayaayaanira ennyo ekisiikirize, Era ng'oyo akolera empeera bw'asuubira empeera ye:
3 Bwe ntyo nange bwe mmazibwa emyezi egitaliiko kye gigasa, N'ebiseera eby'ekiro ebinkooya byanteekerwawo.
4 Bwe ngalamira ne njogera nti Naayimuka ddi? naye ekiro kirwawo; Era nsula nneekubiira okukeesa obudde.
5 Omubiri gwange gwambadde envunyu n'amafunfugu; Eddiba lyange liziba ne litulika nate.
6 Ennaku zange ziwulukuka mangu okusinga obutanta bw'omulusi w'engoye, Era ziggwaawo awatali ssuubi.
7 Woowe, jjukira ng'obulamu bwange mpewo: Amaaso gange tegakyalaba nate birungi.
8 Eriiso ly'oyo andaba terikyandaba nate: Amaaso go galiba ku nze, naye nga siriiwo.
9 Ekire nga bwe kiggwaawo ne kibula, Bw'atyo n'oyo akka mu magombe taalinnyenga kuvaayo.
10 Taddenga nate mu nnyumba ye, So n'ekifo kye tekiimumanyenga nate.
11 Kyennaava nnema okuziyiza akamwa kange; Naayogeza obubalagaze bw'omwoyo gwange; Neemulugunyisa obuyinike bw'emmeeme yange.
12 Nze nnyanja, oba lukwata, N'okussaako n'onzisaako abankuuma?
13 Bwe njogera nti Ekitanda kyange kinansanyusa, Ekiriri kyange kinaawummuza okwemulugunya kwange;
14 Kale n'olyoka ontiisa n'ebirooto, N'onkanga n'okwolesebwa:
15 Emmeeme yange n'okweroboza ne yeeroboza okutugibwa, N'okufa okusinga amagumba gange gano.
16 Ntamiddwa obulamu bwange; saagala kuba mulamu ennaku zonna: Ndeka; kubanga ennaku zange teziriimu.
17 Omuntu kye kiki, ggwe okumukuza, Era ggwe okumussaako omwoyo gwo.
18 N'okumujjira buli nkya, N'okumukema buli kaseera?
19 Olituusa wa obutanziyangako maaso, N'obutandekanga okumala okumira amalusu gange?
20 Oba nga nnyonoonye, nkukola ki ggwe, ggwe alabirira abantu? Kiki ekyakunteesaawo okuba sabbaawa gy'oli, N'okuzitowa ne nneezitoowerera nze nzekka?
21 Era kiki ekikulobera okusonyiwa okusobya kwange n'okuggyawo obutali butuukirivu bwange? Kubanga kaakano naagalamira mu nfuufu; Naawe olinnoonyeza ddala, naye nze nga siriiwo.


text:
Okubala Numbers
Chapter 17
1 Mukama n'agamba Musa nti
2 Gamba abaana ba Isiraeri, obaggyeko emiggo, buli nnyumba ya bakitaabwe gumu, ku bakulu baabwe bonna ng'ennyumba za bakitaabwe bwe ziri, emiggo kkumi n'ebiri: wandiika erinnya lya buli muntu ku muggo gwe.
3 Era onoowandiika erinnya lya Alooni ku muggo gwa Leevi: kubanga buli mutwe gw'ennyumba za bakitaabwe omuggo gunaaba gumu.
4 Era onoogitereka mu weema ey'okusisinkanirangamu mu maaso g'obujulirwa, we nsisinkanira nammwe.
5 Kale olunaatuuka, omuntu gwe nnaalonda omuggo gwe gunaaloka: nange naamalawo gye ndi okwemulugunya kw'abaana ba Isiraeri, kwe babeemulugunyiza.
6 Musa n'agamba abaana ba Isiraeri, abakulu baabwe bonna ne bamuwa emiggo, buli mukulu gumu, ng'ennyumba za bakitaabwe bwe ziri, gy'emiggo kkumi n'ebiri: n'omuggo gwa Alooni gwali mu miggo gyabwe.
7 Musa n'atereka emiggo mu maaso ga Mukama mu weema ey'obujulirwa.
8 Awo olwatuuka enkya Musa n'ayingira mu weema ey'obujulirwa; era, laba, omuggo gwa Alooni ogw'omu nnyumba ya Leevi nga gumeze ne guloka ne gusansula ne gubala amaloozi amengevu.
9 Musa n'afulumya emiggo gyonna eri abaana ba Isiraeri bonna ng'agiggya mu maaso ga Mukama: ne balaba, ne baddira buli muntu omuggo gwe.
10 Mukama n'agamba Musa nti Zzaayo omuggo gwa Alooni mu manso g'obujulirwa, okukuumibwanga okuba akabonero eri abaana b'obujeemu; omalewo okwemulugunya kwabwe ku nze, baleme okufa.
11 Musa bwe yakola bw'atyo: nga Mukama bwe yamulagira, bwe yakola.
12 Abaana ba Isiraeri ne bagamba Musa nti Laba, tuzikirira, tufudde, fenna tufudde.
13 Buli anaasemberanga, anaasemberanga ku nnyumba ya Mukama, anaafanga: fenna tulizikirira.


text:
1 Ebyomumirembe 1 Chronicles
Chapter 22
1 Awo Dawudi n'ayogera nti Eno ye nnyumba ya Mukama Katonda, era kino kye kyoto eky'ebiweebwayo ebyokebwa eri Isiraeri.
2 Awo Dawudi n'alagira okukuŋŋaanya bannaggwanga abaali mu nsi ya Isiraeri; n'assaawo ab'amayinja okutema amayinja amabajje okuzimba ennyumba ya Katonda.
3 Dawudi n'ategeka ebyuma bingi olw'enninga n'enzigi ez'emizigo n'olw'ebigatta; n'ebikomo bingi ebitapimika;
4 n'emivule egitabalika: kubanga Abazidoni n'Abatuulo baaleeta emivule mingi eri Dawudi.
5 Dawudi n'ayogera nti Sulemaani mutabani wange akyali mwana muto, n’ennyumba egenda okuzimbirwa Mukama egwana okuba ey'ekitiibwa ekinene ennyo, okwatiikirira n'okutenderezebwa mu nsi zonna: kyendiva ngitegekera. Awo Dawudi n'ategeka bingi nnyo nga tannaba kufa.
6 Awo n'ayita Sulemaani mutabatii we n'amukuutira okuzimbira ennyumba Mukama Katonda wa Isiraeri.
7 Dawudi n'agamba Sulemaani mutabani we nti Nze, kyali mu mutima gwange okuzimbira erinnya lya Mukama Katonda wange ennyumba.
8 Naye ekigambo kya Mukama ne kinjijira nti Wayiwa omusaayi mungi, n'olwana entalo enkulu: tozimbira linnya lyange nnyumba, kubanga wayiwa omusaayi mungi ku nsi mu maaso gange;
9 laba, olizaalirwa omwana wa bulenzi, aliba omusajja ow'emirembe; era ndimuwa emirembe eri abalabe be bonna enjuyi zonna: kubanga erinnya lye aliba Sulemaani, era ndiwa emirembe n'okutereera eri Isiraeri ku mirembe gye:
10 oyo ye alizimbira erinnya lyange ennyumba; era anaabanga mwana wange, nange naabanga kitaawe; era ndinyweza entebe ey'obwakabaka bwe ku Isiraeri emirembe gyonna.
11 Kale, mwana wange, Mukama abe naawe; olabe omukisa, ozimbe ennyumba ya Mukama Katonda wo, nga bwe yakwogerako.
12 Kyokka Mukama akuwe amagezi n'okutegeera, akukuutire ebya Isiraeri; olyoke okwate amateeka ga Mukama Katonda wo.
13 Bw'otyo bw'onoolabanga omukisa, bw'oneekuumanga okukola amateeka n'emisango, Mukama bye yakuutira Musa ebya Isiraeri: ba n'amaanyi ogume omwoyo; totya so totekemuka.
14 Laba nno, mu kubonyabonyezebwa kwange ntegekedde ennyumba ya Mukama talanta eza zaabu kasiriivu ne talanta eza ffeeza kakadde; n'ebikomo n'ebyuma ebitapimika; kubanga bingi nnyo: era n'emiti n'amayinja ntegese; oyongereko ggwe.
15 Era nate waliwo naawe abakozi b'emirimu bangi nnyo, abatema n'abakola emirimu egy'amayinja n'emiti, n'abantu bonna abalina amagezi ag'omulimu gwonna;
16 zaabu ne ffeeza n'ebikomo n'ebyuma tebibalika; golokoka okole, era Mukama abeere naawe.
17 Era Dawudi n'alagira n'abakulu bonna aba Isiraeri okuyamba Sulemaani mutabani we, ng'ayogera nti
18 Mukama Katonda wammwe tali wamu nammwe? era tabawadde mirembe enjuyi zonna? kubanga agabudde ababeera mu nsi mu mukono gwange; era ensi ewanguddwa mu maaso ga Mukama, ne mu maaso g'abantu be.
19 Kale munyweze omutima gwammwe n'emmeeme yammwe okunoonya Mukama Katonda wammwe; kale mugolokoke muzimbe ekiggwa kya Mukama Katonda, okuleeta essanduuko ey'endagaano ya Mukama, n'ebintu ebitukuvu ebya Katonda okubiyingiza mu nnyumba egenda okuzimbirwa erinnya lya Mukama.


text:
Zabbuli Psalms
Chapter 73
1 Mazima Katonda wa kisa eri Isiraeri, Eri abo abalina emitima emirongoofu.
2 Naye nze, ebigere byange byali kumpi n'okugwa; Okutambula kwange kwabulako katono okuseerera.
3 Kubanga ab'amalala bankwasa obuggya, Bwe nnalaba ababi bwe balina omukisa.
4 Kubanga bafa tebalumwangako: Naye amaanyi gaabwe ganywera.
5 Tebalaba nnaku ng'abantu abalala; So tebabonyaabonyezebwa ng'abantu abalala:
6 Amalala kyegava gabeera ng'omukuufu ogwetooloola obulago bwabwe; Ettima libabikka ng'ekyambalo.
7 Amaaso gaabwe gabakanuse olw'obugevvu: Balina ebingi okukira omutima bye guyinza okwagala.
8 Baduula ne boogera eby'okujooga mu bubi: Boogera ebikulu.
9 Omumwa gwabwe bagutadde mu ggulu, N'olulimi lwabwe lutambulatambula mu nsi.
10 Abantu be kyebava bakomawo wano: N'amazzi ag'omu kikompe ekijjudde ne bagamalirawo ddala.
11 Era boogera nti Katonda amanya atya? Era okumanya kuli mu oyo ali waggulu ennyo?
12 Laba, abo be babi; Era beeyongera mu bugagga nga balina emirembe ennaku zonna.
13 Mazima nnongooserezza bwereere omutima gwange, Ne nnaaba mu ngalo zange n'obutayonoona;
14 Kubanga nabonyaabonyezebwa okuzibya obudde, Ne nkangavvulwa buli nkya.
15 Singa nayogera nti Ka njogere bwe ntyo; Laba, nandikkusizza emirembe gy'abaana bo.
16 Bwe nnalowooza bwe nnyinza okutegeera ekyo, Kyanteganya ne kinnema;
17 Okutuusa lwe nnagenda mu watukuvu wa Katonda, Ne ndowooza ebibatuukako ku nkomerero.
18 Mazima obateeka mu bifo eby'obuseerezi: Obasuulira ddala ne bazikirira.
19 Nga bafuuse ekifulukwa mu kaseera akatono Entiisa zibamalirawo ddala.
20 Ng'ekirooto bwe kiri aloose ng'azuukuse; Era bw'otyo naawe, ai Mukama, bw'olizuukuka, olinyooma ekifaananyi kyabwe.
21 Kubanga omutima gwange gwannuma, N'emmeeme yange yanfumita;
22 Bwe nnali ng'ensolo bwe ntyo ne ssitegeera; Nali nsolo mu maaso go.
23 Naye ndi wamu naawe ennaku zonna: Onkutte omukono gwange ogwa ddyo.
24 Ononnuŋŋamyanga n'amagezi go, Era oluvannyuma olinzikiriza okuyingira mu kitiibwa.
25 Ani gwe nnina mu ggulu wabula ggwe? So tewali mu nsi gwe njagala wabula ggwe.
26 Omubiri gwange n'omutima gwange bimpwako: Naye Katonda ge maanyi g'omutima gwange n'omugabo gwange emirembe gyonna.
27 Kubanga, laba, abakuli ewala balizikirira: Wabafaafaaganya bonna abagenda okwenda ne bakuleka.
28 Naye kirungi nze nsemberere Katonda: Mukama Katonda mmufudde ekiddukiro kyange, Ndyoke njogerenga ku bikolwa byo byonna.


text:
Zabbuli Psalms
Chapter 56
1 Onsaasire, ai Katonda; kubanga abantu baagala okummira nze: Bazibya obudde nga balwana nga banjooga.
2 Abalabe bange baagala okummira obudde okuziba: Kubanga abalwana nange n'amalala bangi.
3 Buli lwe nnaatyanga, Neesiganga ggwe.
4 Mu Katonda ndyebaza ekigambo kye: Katonda gwe nneesize, siritya; Ab'omubiri bayinza kunkola ki?
5 Bakyusa ebigambo byange okuzibya obudde: Ebirowoozo byabwe byonna bimbaako olw'obubi.
6 Beekuŋŋaanya, beekweka, Bakebera ebisinde byange, Nga bwe baateega emmeeme yange.
7 Baliwona olw'obutali butuukirivu? Mu busungu suula amawanga, ai Katonda.
8 Ggwe obala okutambulatambula kwange: Oteeke amaziga gange mu kasumbi ko; Tegawandiikibwa mu kitabo kyo?
9 Abalabe bange ne balyoka badda ennyuma ku lunaku lwe ndikaabiriramu: Kino kye mmanyi, nga Katonda ali ku lwange.
10 Mu Katonda nditendereza ekigambo kye: Mu Mukama nditendereza ekigambo kye.
11 Katonda gwe nneesize, siritya; Abantu bayinza okunkola ki?
12 Ebirayiro byo biri ku nze, ai Katonda: Ndisasula ssaddaaka ez'okwebaza eri ggwe.
13 Kubanga wawonya emmeeme yange okufa: Tewawonya bigere byange okwesittala? Ndyoke ntambule mu maaso ga Katonda mu musana ogw'abantu abalamu.


text:
Isaaya Isaiah
Chapter 64
1 Singa oyuzizza eggulu, singa osse ensozi ne zikulukuta olw'okujja kwo;
2 ng'omuliro bwe gukwata ebisaka, ng'omuliro bwe gweseza amazzi: okutegeeza abalabe bo erinnya lyo, amawanga gakankanire okujja kwo!
3 Bwe wakola eby'entiisa bye tutasuubiranga, wakka, ensozi ne zikulukuta olw'okujja wo.
4 Kubanga obw'edda abantu tebaawuliranga so n'okutu tekubategeezanga so n'eriiso terirabanga Katonda wabula ggwe akolera omulimu oyo amulindirira.
5 Osisinkana n'oyo asanyuka n'akola eby'obutuukirivu, abo abakujjukira mu makubo go: laba, wasunguwala naffe ne twonoona: obw'edda twabeeranga mu ebyo, n'okulokoka tulirokoka?
6 Kubanga fenna tufuuse ng'atali mulongoofu, n'ebikolwa byaffe byonna eby'obutuukirivu biriŋŋanga ekyambalo ekikongedde: era fenna tuwotoka ng'olulagala; n'obutali butuukirivu bwaffe bututwalira ddala ng'empewo.
7 So tewali asaba linnya lyo, eyeekakaabiriza okukukwatako: kubanga otukisizza amaaso go n'otumalawo olw'obutali butuukirivu bwaffe.
8 Naye kaakano, ai Mukama, ggwe kitaffe; ffe tuli bbumba, naawe mubumbi waffe; naffe fenna tuli mulimu gwa mukono gwo.
9 Tosunguwala nnyo nnyini, ai Mukama, so tojjukira butali butuukirivu ennaku zonna: laba, tunula, tukwegayiridde, ffe fenna tuli bantu bo.
10 Ebibuga byo ebitukuvu bifuuse ddungu, Sayuuni kifuuse ddungu, Yerusaalemi matongo.
11 Ennyumba yaffe entukuvu ennungi, bajjajjaffe mwe baakutendererezanga, eyokeddwa omuliro; n'ebintu byaffe byonna eby'okwesiima bifaafaaganye.
12 Olizibiikiriza ebyo nga bimaze okubaawo, ai Mukama olisirika n'otubonyaabonya nnyo nnyini?


text:
Zabbuli Psalms
Chapter 103
1 Weebaze Mukama, ggwe emmeeme yange; Ne byonna ebiri munda yange, mwebaze erinnya lye ettukuvu.
2 Weebaze Mukama, ggwe emmeeme yange, So teweerabira birungi bye byonna:
3 Asonyiwa ebikolwa byo byonna ebitali bya butuukirivu; Awonya endwadde zo zonna;
4 Anunula obulamu bwo buleme okuzikirira; Akussaako engule ey'ekisa n'okusaasira okulungi:
5 Akkusa akamwa ko ebirungi; Obuvubuka bwo ne budda obuggya ng'empungu.
6 Mukama akola eby'obutuukirivu, Atuukiriza emisango ku lw'abo bonna abajoogebwa.
7 Yamanyisa Musa amakubo ge, N'ebikolwa bye eri abaana ba Isiraeri.
8 Mukama ajjudde okusaasira n'ekisa, Alwawo okusunguwala, alina okusonyiwa okungi.
9 Taanenyenga ennaku zonna; So taabenga na busungu mirembe gyonna.
10 Tatukoze ng'ebibi byaffe bwe biri, So tatusasudde ng'ebikolwa byaffe ebitali bya butuukirivu bwe biri.
11 Kuba eggulu nga bwe liri waggulu okusinga ensi, N'okusaasira kwe bwe kuli okungi bwe kutyo eri abo abamutya.
12 Ebuvanjuba n'ebugwanjuba bwe biri ewala, Bw'atyo bw'atutadde ewala ebyonoono byaffe:
13 Nga kitaabwe bw'asaasira abaana be, Ne Mukama bw'asaasira bw'atyo abamutya.
14 Kubanga amanyi omubiri gwaffe; Ajjukira nga ffe tuli nfuufu.
15 Omuntu, ennaku ze ziri ng'omuddo; Ng'ekimuli eky'omu nsiko, bw'ayera bw'atyo.
16 Kubanga empewo zikikuntako, ne kiba nga kigenze; N'ekifo kyakyo tekirikimanya nate.
17 Naye okusaasira kwa Mukama kwava mu mirembe gyonna era kulituuka mu mirembe gyonna eri abamutya, N'obutuukirivu bwe eri abaana b'abaana;
18 Eri abo abakwata endagaano ye, N'eri abo abajjukira ebiragiro bye okubikola.
19 Mukama yanyweza entebe ye mu ggulu; N'obwakabaka bwe bufuga byonna.
20 Mumwebaze Mukama, mmwe bamalayika be: Mmwe abazira ab'amaanyi, abatuukiriza ekigambo kye, Nga muwulira eddoboozi ery'ekigambo kye.
21 Mumwebaze Mukama, mmwe mwenna eggye lye; Abaweereza be, abakola by'ayagala.
22 Mumwebaze Mukama, mmwe mwenna emirimu gye, Mu bifo byonna by'afugiramu: Weebaze Mukama, ggwe emmeeme yange.


text:
Bya Shamirah Nabiddo
ABAALUGERA nti ennyanja temanyiirwa n’omuvubi emutta baabiraba, Ronald Kakeeto,27, yeegombanga okukanika ebyamasannyalaze ng’akula era bwe yatuuka okusalawo by’asomerera n’agenda mu masannyalaze laba musajja wattu ekintu kye yeegombanga ate bwe kimukomya ku mugo gw’entaana ne kimuleka n’emikono egy’ebikuggu.
Kakeeto ow’e Masaka alombojja omulimu gwe yakula yeegomba engeri gye gumutuusizza ku kizibu:
Ebyamasannyalaze nabisomera mu Nile Vacational Institute mu 2004, mu February w’omwaka guno nga 7, nayitibwa ku ssomero lya Kabukunge Muslims ng’eno nasomerayoko, okutereeza waya zaabwe ez’amasannyalaze era eno nalinkola bwa kamyufu.
Nga ndi ku mulimu, saamanya kiki ddala kyatuukawo kuba mba ntereeza waaya ng’enda okulaba nga zaaka era gano ganjokya emikono gyonna mu butuufu nakoma okutegeera nga ndaba amasannyalaze gaaka. Nagenda okudda engulu nga ndi mu ddwaaliro e Villa Maria.
Abaaliwo bang’amba nti waliwo owa booda eyalaba ng’amasannyalaze gamusise eyafuna ekiti kya muwogo n’amukuba okuva ku waaya gye gaali gamuwanise. Bwe yagwa ng’avudde ku waya ne bamuddusa mu ddwaaliro lya Villa Maria e Masaka ng’eno gye baamuggya n’ayongerwayo mu ddwaaliro e Nsambya ate oluvannyuma n’atwalibwa e Mulago.
E Mulago namalayo emgyezi esatu nga kati ngendayo bugenzi kunkozesa ekisasayizi wabula obuzibu bwe nnina ze ssente ennyingi obukadde busatu nga buli mukono gutwala akakadde kamu n’ekitundu ezinneetaagisa okufuna emikono emizungu ginnyambe okusobola okukolerera famire yange kuba nnina omukyala Sylvia Nalubowa n’omwana owoomwaka ogumu Ezra Bateesaaki.
Ekisinga okunnuma doosi w’essomero Mikidadi Ssemanda eyampa omulimu guno ogwavaako akabenje nali ndudde nga mbakolera naye okuva lwe nafuna obuzibu siddangamu kubawuliza ate nga mbabanja ssente zange nnyingi. Tebaafaayo yadde okunnambula okuva lwe bansuula e busukka kkubo abazirakisa we banziggya okuntwala mu ddwaaliro.
Ebiseera bino mbeera wa ssengange Josephine Nalubowa ng’ono akoze kinene nnyo mu kunzijjanjaba naye kati singa nfuna sssente z’emikono ne mba nga mmuyambako”.
Ab’essomero kye Bagamba
Mikidadi Ssemanda akulira ebyenjigiriza mu ssomero lya Kabukunge Muslims bwe yatuukiriddwa ku ssimu yagambye nti, “Ensonga za Kakeeto zonna nazikwasa akulira essomero lino nze siyinza kuzoogerako”.
Okusinziira ku mwogezi w’eddwaaliro e Mulago, Enock Kusaasira, Kakeeto yeetaaga ssente okumufunira emikono kuba ebigikola biva mu mawanga nga Japan wano mu Uganda tebasobola kugikolerawo.


text:
Eseza Esther
Chapter 7
1 Awo kabaka ne Kamani ne bajja eri embaga wamu ne Eseza kaddulubaale.
2 Awo kabaka n'agamba nate Eseza ku lunaku olw'okubiri nga batudde ku mbaga ey'omwenge nti Kiki ky'osaba, kaddulubaale Eseza, era onookiweebwa: era kiki kye weegayirira? ne bwe kinaaba ekitundu ky'obwakabaka kinaatuukirizibwa.
3 Awo Eseza kaddulubaale n'addamu n'ayogera nti Oba nga ŋŋanze mu maaso go, ai kabaka, era kabaka bw'anaasiima, mpeebwe obulamu bwange olw'okusaba kwange, n'abantu bange olw'okwegayirira kwange:
4 kubanga tutundiddwa, nze n'abantu bange okuzikirizibwa, okuttibwa n'okubula. Naye singa tutundiddwa okuba abaddu n'abazaana, nandisirise, newakubadde ng'omulabe teyandiyinzizza kuliwa kabaka bye yandifiiriddwa.
5 Awo kabaka Akaswero n'alyoka ayogera n'agamba Eseza kaddulubaale nti Ani era ali ludda wa ayaŋŋanga okugezaako mu mutima gwe okukola bw'atyo?
6 Awo Eseza n'ayogera nti Omulabe era, atukyawa, Kamani ono omubi. Awo Kamani n'atya mu maaso ga kabaka ne kaddulubaale.
7 Awo kabaka n'agolokoka ng'aliko ekiruyi n'ava ku mbaga ey'omwenge n'ayingira mu lusuku olw'omu lubiri: Kamani n'ayimirira okusaba obulamu bwe eri Eseza kaddulubaale; kubanga yalaba obubi kabaka bw'amuteeserezza.
8 Awo kabaka n'akomawo ng'ava mu lusuku olw'omu lubiri n'ayingira mu kifo eky'embaga ey'omwenge; kale Kamani ng'agudde ku kitanda Eseza kwe yali. Awo kabaka n'ayogera nti N'okukwata anaakwatira kaddulubaale mu maaso gange mu nnyumba? Ekigambo nga kiva mu kamwa ka kabaka, ne babikka ku maaso ga Kamani.
9 Awo Kalubona, omu ku balasawe abaali mu maaso ga kabaka, n'ayogera nti Era, laba, ekitindiro, obuwanvu bwakyo emikono amakumi ataano Kamani kyakoledde Moluddekaayi, eyayogera olwa kabaka ebirungi, kiyimiridde mu nnyumba ya Kamani. Kabaka n'ayogera nti Mumuwanike okwo.
10 Awo ne bawanika Kamani ku kitindiro kye yali asimbidde Moluddekaayi. Awo obusungu bwa kabaka ne bukkakkana.


text:
Chapter 7
1 Awo bwe yamala okwogerera ebigambo bye byonna mu bantu, n'ayingira e Kaperunawumu.
2 Awo waaliwo omwami w'ekitongole omuddu we gwe yali ayagala ennyo yali ng'alwadde ng'agenda kufa.
3 N'oyo bwe yawulira ebigambo bya Yesu n'atuma bakadde b'Abayudaaya gy'ali ng'amusaba okujja okulokola omuddu we.
4 Nabo bwe bajja eri Yesu, ne bamwegayirira nnyo, ne bagamba nti Asaanidde ggwe okumukolera ekyo;
5 kubanga ayagala eggwanga lyaffe, n'ekkuŋŋaaniro ye yalituzimbira.
6 Awo Yesu n'agenda nabo. Awo bwe yali nga tali wala n'ennyumba, omwami oyo n'atuma mikwano gye gy'ali, ng'amugamba nti Ssebo, teweeteganya kujja, kubanga nze sisaanira ggwe kuyingira wansi wa kasolya kange:
7 era kyenvudde nnema okwesaanyiza nzekka okujja gy'oli, naye yogera kigambo bugambo, n'omwana wange anaawona.
8 Kubanga nange ndi muntu mutwalibwa, nga nnina basserikale be ntwala: bwe ŋŋamba omu nti Genda, agenda, n'omulala nti Jjangu, ajja, n'omuddu wange nti Kola kino, akola.
9 Yesu bwe yawulira ebyo n'amwewuunya n'akyukira ebibiina ebyali bimugoberera n'agamba nti Mbagamba nti Sirabanga kukkiriza kunene nga kuno newakubadde mu Isiraeri.
10 Awo abantu abaatumibwa bwe baakomawo mu nnyumba, ne basanga omuddu ng'awonye.
11 Awo olwatuuka bwe waayitawo ebbanga ttono n'agenda mu kibuga ekiyitibwa Nayini; abayigirizwa be n'ekibiina kinene ne bagenda naye.
12 Awo bwe yasembera ku wankaaki w'ekibuga, laba, omulambo nga gufulumizibwa ebweru, gwa mwana nnyina gwe yazaala omu, ne nnyina oyo nga nnamwandu; n'abantu bangi ab'omu kibuga omwo nga bali naye.
13 Awo Mukama waffe bwe yamulaba n'amusaasira, n'amugamba nti Tokaaba.
14 N'asembera n'akoma ku lunnyo: bali abaali beetisse ne bayimirira. N'agamba nti Omulenzi, nkugamba nti Golokoka.
15 Oyo eyali afudde n'agolokoka, n'atuula n'atanula okwogera. N'amuwa nnyina.
16 Obuti ne bubakwata bonna, ne bagulumiza Katonda; nga bagamba nti Nnabbi omukulu ayimukidde mu ffe: era Katonda akyalidde abantu be.
17 N'ekigambo kye ekyo ne kibuna mu Buyudaaya bwonna ne mu nsi yonna eriraanyeewo.
18 Awo abayigirizwa ba Yokaana ne bamubuulira ebigambo ebyo byonna.
19 Yokaana n'ayita abayigirizwa be babiri n'abatuma eri Mukama waffe; ng'agamba nti Ggwe wuuyo ajja, nantiki tulindirire mulala?
20 Awo abantu abo bwe baatuuka gy'ali, ne bagamba nti Yokaana Omubatiza atutumye gy'oli ng'agamba nti Ggwe wuuyo ajja, nantiki tulindirire mulala?
21 Awo mu kiseera ekyo n'awonya bangi endwadde n'okubonaabona ne dayimooni, n'abazibe b'amaaso bangi n'abawa okulaba.
22 Yesu n'addamu n'abagamba nti Mugende, mubuulire Yokaana ebyo bye mulabye, ne bye muwulidde; abazibe b'amaaso balaba, abalema batambula, abagenge balongoosebwa, abaggavu b'amatu bawulira, abafu bazuukira, abaavu babuulirwa enjiri.
23 Era alina omukisa oyo atalinneesittalako.
24 Awo ababaka ba Yokaana bwe baamala okugenda n'atanula okwogera n'ebibiina ebya Yokaana nti Kiki kye mwagenderera mu ddungu okulaba? olumuli olunyeenyezebwa n'empewo?
25 Naye kiki kye mwagenderera okulaba? Omuntu ayambadde engoye ezinekaaneka? Laba, abambala engoye ez'obuyonjo, abalya emmere ennungi, baba mu mpya za bakabaka.
26 Naye kiki kye mwagenderera okulaba? Nnabbi? Weewaawo, mbagamba, era asingira ddala nnabbi.
27 Oyo ye yawandiikibwako nti Laba, nze ntuma omubaka wange mu maaso go, Alirongoosa oluguudo lwo gy'ogenda.
28 Mbagamba nti Mu abo abazaalibwa abakazi, temuli asinga Yokaana obukulu: naye omuto mu bwakabaka bwa Katonda ye mukulu okusinga ye.
29 N'abantu bonna bwe baawulira n'abawooza ne bakkiriza Katonda okuba omutuukirivu abaabatizibwa mu kubatiza kwa Yokaana.
30 Naye Abafalisaayo n'abayigiriza b'amateeka ne beegaanira okuteesa kwa Katonda kubanga tebaabatizibwa ye.
31 Kale abantu b'emirembe gino naabafaananya ki? era balinga ki?
32 Balinga abaana abatuula mu katale, nga bayitaŋŋana; abagamba nti Tubafuuyidde emirere ne mutazina; tukubye ebiwoobe, ne mutakaaba maziga.
33 Kubanga Yokaana Omubatiza yajja nga talya mmere so nga tanywa mwenge; ne mugamba nti Aliko dayimooni.
34 Omwana w'omuntu yajja ng'alya ng'anywa, ne mugamba nti Laba, omuntu omuluvu, omutamiivu, mukwano gw'abawooza era ogw'abalina ebibi.
35 Era amagezi gaweebwa obutuukirivu olw'abaana baago bonna.
36 Awo Omufalisaayo omu n'amuyita okulya naye. N'ayingira mu nnyumba ey'Omufalisaayo oyo n'atuula ku mmere.
37 Kale, laba, omukazi eyali mu kibuga omwo, eyalina ebibi, bwe yamanya ng'atudde ku mmere mu nnyumba ey'Omufalisaayo, n'aleeta eccupa ey'amafuta ag'omugavu,
38 n'ayimirira emirannamiro ku bigere bye ng'akaaba, n'atanula okumutonnyeza amaziga ku bigere bye n'abisangula n'enviiri ez'oku mutwe gwe, n'anywegera ebigere bye n'abisiiga amafuta ago.
39 Awo Omufalisaayo eyamuyita bwe yalaba, n'ayogera munda mu ye nti Omuntu ono, singa abadde nnabbi, yanditegedde omukazi amukwatako bw'ali, era bw'afaanana, ng'alina ebibi.
40 Yesu n'addamu n'amugamba nti Simooni, ndiko kye njagala okukubuulira. N'agamba nti Omuyigiriza, yogera.
41 Waliwo omuntu eyawolanga, naye yalina b'abanja babiri; omu ng'abanjibwa eddinaali bitaano, n'omulala ataano.
42 Awo bwe baali nga tebalina kya kumusasula n'abasonyiwa bombi. Kale ku abo alisinga okumwagala aluwa?
43 Simooni n'addamu n'agamba nti Ndowooza oyo gwe yasinga okusonyiwa ennyingi: N'amugamba nti Osaze bulungi.
44 N'akyukira omukazi oyo, n'agamba Simooni nti Olaba omukazi ono? Nnyingidde mu nnynmba yo, n'otompa mazzi ga bigere byange: naye ono atonnyezza amaziga ge ku bigere byange, n'abisiimuuza enviiri ze.
45 Tonnywegedde ggwe: naye ono we nnaakayingirira tannalekayo kunywegera bigere byange.
46 Tonsiize mafuta ku mutwe gwange: naye ono ansiize amafuta ag'omugavu ku bigere byange.
47 Kyenva nkugamba nti Asonyiyiddwa ebibi bye ebingi kubanga okwagala kwe kungi; naye asonyiyibwa akatono, okwagala kwe kutono.
48 N'amugamba nti Osonyiyiddwa ebibi byo.
49 Awo abaali batudde ku mmere naye ne batanula okwogera bokka na bokka nti Ono y'ani asonyiwa n'ebibi?
50 N'agamba omukazi nti Okukkiriza kwo kukulokodde; genda mirembe.


text:
Bya Ssennabulya Baagalayina
ABATUUZE mu kabuga ka Nnyendo n'emiriraano mu kibuga Masaka baacamuukiridde ng'abakozi mu loogi n'ebbaala bayisa ebivvulu mu nguudo ku mbaga yaabwe bwe baatambulidde ku bodaboda ey'emipiira esatu ng'eno bwe bakuba abalabi ebitole bya laavu oluvannyuma lw'okusiimaganira ku mulimu ne basalawo okugattibwa.
Embaga eno yabadde kasobeza, baataddewo abasumba ab'ekiwaani ne batambuza omukolo gw'okusabira abagole Yuda Tadeo Ssemaganda Ssikyomu ne Prossy Nannyomo abakozi mu Dragon Bar&Lodge eya Richard Bugembe mu kifo ekimanyiddwa nga Kacaafu.
Kacaafu asingibwa mu LC ya Market Triangle mu Ggombolola ya Nyendo-Ssenyange. Embaga yatandise ku ssaawa 6 ogw'ettuntu n'ekomekerezebwa ku ssaawa 12 ez'akawungeezi.Omugole omukazi yakeezeddwa mu saluuni gye baamukoleddeko ne bamwambaza kadaali n'oluvannyuma n'aleetebwa mu kiddaala omukolo ne gutandika. Wano bwe baavuddewo ne balinnya pikipiki mipiira esatu ne bayisa ekivvulu okwetoolola akabuga ne batuukako ne ku lutikko e Kitovu nga abagenda okugattibwa n'oluvannyuma ne bakomawo ku mukolo ne bakkalira ku bucupa bwa sooda busatu, omugaati n'oluvannyuma ne bagabula abagenyi.
Abamu ku bagenyi abayite abaabadde ku mbaga eno.
Ssaalongo Richard Bugembe ategeezezza nti Ssikyomu aludde ng'amukozesa mu mirimo egitali gimu omuli n'ogw'obusalamala ng'ate ye Nannyomo abadde yaakamala ewuwe emyezi mukaaga gyokka ng'okusiimagana kwabwe n'okusaba bafumbiriganwe kyabadde ng'ekirooto mu matu g'abatuuze nga bakiraba ng'ekyebonere kubanga tekibangawo bawala ba mu Kacaafu okufumbirwa.
Bannamukadde Teopistar Nakalema 68, ne Nnaalongo Margret Nakiyimba 78, bano nga bakaddiyidde mu kifo kino bantegeezezza nti eno y'embaga eyookubiri okubaawo mu Kacaafu.
N'abawala Recho Namwanje,Agness Nakamaanya ne Doreen nakazibwe bongeddeko nti munnabwe Nannyomo okubaleka ku muddaala kibawadde essuubi nti oba olyawo nabo bannafunayo abaagalwa ababakuba embaga kubanga babadde tebakisuubira nti omuwala w'omu Kacaafu ayiinza okutuuka ku kitiibwa eky'enkanidde awo.
Abagole nga bali ku pikipiki mipiira esatu.
Ssikyomu yantegeezezza nti yawasaako omukazi n'amunobako ng'amuzaddemu omwana omu wa myaka 11 n g'asoma P.I ng'abazadde be bombi baafa nti kitaawe ye yali amumanyiko erinnya limu erya Bukenya ne nnyina yali Mauricia Nansubuga era mu Nyendo amazeemu emyaka 8 nti abadde takirootangako nti akola ku mbaga ya kaddaali.
Ate ye Nanyomo kitaawe ye Joseph Kiyimba ow'e Kiwangala mu Ggombolola y'e Kisekka mu Masaka ng'agamba nti ekitiibwa ky'akaddaali ky'atuuseeko kyabyafaayo mu bulamu bwe ng'alabira ddala nga kati Katonda amusaba kimu kunaanikibwa mpeta mu maaso ga Kabona okutukuza obufumbo bwabwe.
Enteekateeka y'embaga yaabwe yawomeddwamu omutwe abatuuze b'omu Kacaafu nga mpaawo bagole kye baataddemu nga baakikoze ng'okusomooza ababayeeya nti mu Kacaafu teri muwala afumbirwa bonna abaliyo babanda era baaweze nti ne bannabwe abanavaayo ne basimagana bajja kubakolera ky'ekimu.
Waliwo n'abazadde abaawuliddwa nga beesiimisa abagole nti bo bagabanye ku ssanyu ly'embaga so ng'abaabwe baddibidde ku luggya n'abawasibwa basikibwa ku matu.


text:
Bino wandyagadde okubisoma mu %%?
Yee
Nedda
Ebitabo n’Obutabo Ebinnyonnyola Bayibuli
Yiga ebintu ebitali bimu mu Bayibuli ng’okozesa ebitabo bino by’osobola okuwanula ku mukutu guno.
Ekitabo Ekiyamba Abajulirwa ba Yakuwa Okunoonyereza--Eky'Omwaka 2014
Oyitibwa ku Lukuŋŋaana Olunene olw'Ennaku Essatu olw'omu 2014
Programu y'Olukuŋŋaana Olunene olw'Ennaku Essatu mu 2014
Okubonaabona Kuliggwaawo?
Kiki Ekisobozesa Amaka Okubaamu Essanyu?
Olowooza Ki ku Biseera eby'Omu Maaso?
Ddala Abafu Basobola Okuddamu Okuba Abalamu?
Enkyukakyuka ezimu eziba zimaze okukolebwa mu bitabo byaffe ebiri ku intaneeti oluusi ziba tezinnakolebwa mu bitabo byaffe ebikubibwa mu kyapa.
© 2014 Watch Tower Bible and Tract Society of Pennsylvania.
|


text:
POLIISI olwaleero eteekateeka okutundira ku nnyondo obubizzi bubiri obwaleeteddwa mu Palementi wiiki bbiri eziyise.
Kino kiddiridde abavubuka babiri; Norman Tumuhimbise ne Robert Mayanja okukuba poliisi eddolera ne bayingiza obubizzi obuto bubiri mu Palamenti nga beekalakaasa olw’ebbula ly’emirimu n’obulyake obukudde ejjembe mu ggwanga.
Obubizzi buno bukyakuumirwa ku kitebe ky'ekitongole ekkikessi mu Poliisi ekya Special Investigations Unit (SIU), e Kireka oluvannyuma lw'okuggyibwa ku Palementi wiiki ewedde ng'ababaka Abasiraamu babwemulugunyaako.
Amyuka omwegozi wa Poliisi mu ggwanga, Polly Namaye yategeezezza eggulo nti obubizzi poliisi eteekateeka kubutundira ku nnyondo n'agamba nti abandyagadde okubugula baddemba era baanirizibwa.
Wabula Namaye teyayogedde muwendo gwa ssente ze babutundirako.
Ebirala...


text:
Bya Joseph Mutebi
Wabaddewo akasattiro ku kizimbe kya Forest Mall e Lugogo, omusajja Omusumaali abadde ayambadde ng'omukazi bw'ayingidde ssaluuni ya Sparkles okumukolako kyokka abantu ne bamwekengera olw'enkula ye n'ennyambala.
Katemba ono yabaddewo ku Lwokutaano, omusajja ataategeerekese mannya, eyabadde ayambadde ng’omukazi bwe yeesozze ssaluuni ya Sparkles, esangibwa ku kizimbe kya Forest Mall ne munne eyabadde ayambadde eby'ekisajja era nga musajja n’asaba bamusiige cutekise ku ngalo.
“Engalo ze zibaddemu yina mungi nnyo nga zikambira era omuwala gwe mmuwadde okumukolako amwekengedde n’ajja n’angamba nti si mukazi wadde ayambadde bya kikyala nga n'ekirevu yakisalako,” bw'atyo maneja wa ssaluuni eno, Linus Agaba bwe yannyonnyodde Poliisi.
Yayongeddeko nti amangu ddala nga bamaze okumwekengera baatemezza ku muserikale wa Poliisi omukyala eyamuyise wabweru beegeyeemu mu kyama, bwa'tyo n'akwatibwa kyokka baagenze okumwekebejje nga musajja awadde emirimu.
Amangu ddala baakubidde Poliisi ya Jinja Road ne batwalibwa ne munne ku kitebe kya poliisi ekirwanyisa abazigu, ekya SIU e Kireka.
Akulira eby’okwerinda ku Forest Mall, Francis Amiru, akolera mu kkampuni ya KK Security Group yategeezezza nti abasajja bano baakwatiddwa wamu ne ddereeva waabwe nga baabadde batambulira mu mmotoka y'ekika kya Ipsum, nnamba UAP 011E. Kyokka ddereeva olwakunyiziddwa yagambye nti naye tabamanyi wabula yabaggye Kansanga gye babeera era gye baakola n'ebbaala.
Aduumira ekitongole kya SIU e Kireka, Charles Kataratambi yategeezezza nti oluvannyuma lwa poliisi okubakunya n'okwetegereza ebiwandiiko ebibakwatako n'etuuka ne gye basula e Kansanga n'eyaza ennyumba yonna, kyazuuliddwa nga tebalina mutawana ne bayimbulwa ku kakalu ka poliisi nga kati balya butaala.